הוועדה לקידום מעמד האישה ולשוויון מגדרי, כנסת 20, פרוטוקול מספר 141, 2017-01-25 09:30

מירב בן ארי: בוקר טוב לכולם.

מירב בן ארי: אנחנו פותחים את הוועדה.

מירב בן ארי: אני אחליף את חברת הכנסת עאידה תומא סלימאן שלא מרגישה טוב.

מירב בן ארי: היום ה-25 לינואר 2017, כ"ז בטבת תשע"ז, ישיבת הוועדה לקידום מעמד האישה ולשוויון מגדרי.

מירב בן ארי: הנושא הוא הצגת הניתוח המגדרי של תקציב המשרד לשירותי דת, והנושא השני הוא ייצוג נשים במועצות דתיות ראשית, אני מודה לחבר הכנסת דוד אזולאי, השר לשירותי דת, שפינה מזמנו היקר והגיע להצטרף אלינו כאן לדיון החשוב הזה.

מירב בן ארי: אדוני השר, כמו שאתה יודע כל משרד ממשלתי מגיע לוועדה ומציג את הניתוח המגדרי שלו.

מירב בן ארי: בשבוע הבא יהיה משרד הבריאות, והיו כאן משרד המשפטים.

מירב בן ארי: היו כמה משרדים כבר בוועדה.

מירב בן ארי: לכן, זה חשוב שגם המשרד לשירותי הדת שאתה עומד בראשו יציג את הניתוח המגדרי שלו.

מירב בן ארי: ניתן לשר להציג, ולאחר מכן אותם ארגונים שהגיעו וגם הגישו ניירות עמדה יביעו דעתם בעניין.

מירב בן ארי: אדוני השר, בבקשה.

דוד אזולאי: גברתי היושבת-ראש, אני אתחיל בנושאים כלליים עד שאנשי החשבות של המשרד יגיעו ויציגו את הדברים.

דוד אזולאי: קודם כל, אני מברך על היוזמה לדיון הזה.

דוד אזולאי: אני שמח שישנם עוד משרדים שמצטרפים ליוזמה הברוכה הזו.

דוד אזולאי: אני בא לעשות פה הקדמה חשובה, אני יודע שבסופו של יום אנחנו נציג פה את הדברים ואנחנו נוכיח שהמשרד שלנו, כמה שזה יישמע לכם מוזר, אבל בנושא הזה אנחנו בהחלט בין המובילים.

מירב בן ארי: זה יישמע לנו מוזר כי התפיסות החברתיות שלנו תמיד רואות את ה- - -

דוד אזולאי: נכון.

דוד אזולאי: תמיד רואים את השלילי ולא את החיובי, לצערי הרב.

דוד אזולאי: אבל בהתחשב בעובדה שהמשרד הזה הוא המשרד שנותן שירותי דת, ומה לעשות?

דוד אזולאי: כשמדברים על רבנים ודיינים אז עוד אי-אפשר למנות.

דוד אזולאי: אנחנו לא נמצאים במקום הזה.

דוד אזולאי: כרגע יש רק רבנים.

דוד אזולאי: יש דברים שבאופן טבעי רק גברים יכולים לעבוד במקום הזה.

דוד אזולאי: אנחנו בכל אופן עשינו, עושים, ונמשיך לעשות.

דוד אזולאי: אבל צריך לזכור דבר אחד.

דוד אזולאי: כל שינוי כזה, בהרבה מקרים זה גם עלויות תקציביות.

דוד אזולאי: אני רוצה להגיד את האמירה שכשרוצים להגיע לשוויון מגדרי צריך גם לתקצב את זה ולא רק לדבר על זה.

דוד אזולאי: הנושא הראשון זה הרכבי המועצות הדתיות.

דוד אזולאי: יש הרבה שחושבים שהמועצות הדתיות זה ג'ובים שאנחנו נותנים ולא תמיד אנחנו דואגים לשוויוניות שם.

דוד אזולאי: אני יכול רק להגיד לך, גברתי היושבת-בראש, שמאז כניסתי לתפקיד לא היתה עוד מועצה דתית אחת שמינינו או שהרכבנו שלא היה שם ייצוג לנשים.

דוד אזולאי: כפי שהיועץ המשפטי הורה לנו, כך אנחנו נוהגים.

דוד אזולאי: יכול להיות שיטענו כנגדנו שזה לא מספיק.

דוד אזולאי: אף פעם זה לא מספיק.

דוד אזולאי: ברור שכולנו היינו רוצים, גם אני הייתי רוצה, לראות במועצת העיר את כל חברי מועצת העיר שכולם יהיו אנשים שמזדהים עם המפלגה שלי.

דוד אזולאי: זה מה שהייתי רוצה, אבל במציאות זה לא קורה.

דוד אזולאי: כולם היו גם רוצים שיהיו כמה שיותר נשים גם במועצות העיר, זה גם לא קורה.

דוד אזולאי: אותו דבר בכנסת ואותו דבר בכל מוסד ציבורי.

דוד אזולאי: זה לא קורה, זאת עובדה.

דוד אזולאי: אבל אנחנו משתדלים במסגרת הכלים שיש בידנו לעשות את המרב על מנת לתת ייצוג לאוכלוסייה הזו.

דוד אזולאי: אני אומר את זה לא בגלל כפייה, לא בגלל שמישהו דרש מאתנו.

דוד אזולאי: אני חושב שאצלנו במקורות, מי שיודע, יש לנו כבוד והערכה רבה לנשים.

דוד אזולאי: כפי שהתחלתי להגיד, במועצות הדתיות מאז כניסתי לתפקיד נדמה לי שהרכבנו כ-20 מועצות דתיות שחלקן זה הרכב וחלקן זה מינויים.

דוד אזולאי: כשאני מדבר על מינויים זה אומר רק שני אנשים שמנהלים את המועצה הדתית, כשאני מדבר על הרכב זה באופן יחסי למספר חברי מועצת העיר.

דוד אזולאי: בכל מקרה, אנחנו מיישמים את החלטת היועץ המשפטי לתת ייצוג לנשים.

דוד אזולאי: לאחרונה, לפני כחודשיים בערך, נתקבל חוזר חדש מנציג היועץ המשפטי לממשלה ששם נתבקשנו להגדיל את ייצוג הנשים, ואנחנו נכון לרגע זה, מאז יצאה ההוראה הזאת, טרם הרכבנו וטרם מינינו - -

מירב בן ארי: בכמה ביקשו ממך להגדיל?

דוד אזולאי: מיד אגיד לך.

דוד אזולאי: - - טרם הרכבנו וטרם מינינו אף מועצה דתית מאז, אבל בהחלט שאנחנו שוקדים על כך.

דוד אזולאי: אני לא אגיד לך שזה דבר כל כך פשוט וחלק.

דוד אזולאי: אם אני אצטרך לדוגמה בעיר ביתר או בעיר חרדית אחרת לתת שליש נשים, זה קצת בעייתי.

דוד אזולאי: הסברתי את הדברים האלה ליועץ המשפטי.

דוד אזולאי: הוא באמת הבין את זה ואמר לי - - -

מירב בן ארי: למה?

מירב בן ארי: בגלל שאין נשים - - -?

<קריאה: אין נשים בעיר הזאת.

דוד אזולאי: במקומות כאלה נשים לא תלכנה, לא תרצנה ללכת למקום הזה.

דוד אזולאי: אנחנו מכירים את זה.

דוד אזולאי: לכן, אנחנו פנינו ליועץ המשפטי בעניין הזה וביקשנו התחשבות.

דוד אזולאי: הוא אמר, וקיבלתי את זה.

דוד אזולאי: הוא אמר: אני מבקש - כל מקום לגופו של עניין.

דוד אזולאי: אין לי בעיה עם זה.

דוד אזולאי: ברגע שנגיע למקומות שאני יודע שיכולות להיות שם אי-הבנות בינינו לבין האוכלוסייה לבין זה, אז בהחלט אנחנו הולכים על זה.

דוד אזולאי: גברתי שאלה לגבי הייצוג ואגיד לך.

דוד אזולאי: זה חוזר חדש שקיבלנו אותו רק בחודש השביעי 2016:

דוד אזולאי: בהרכב בחמישה חברים - אישה אחת, שבעה חברים - שתי נשים, תשעה חברים - שלוש נשים, 11 חברים – שלוש נשים.

דוד אזולאי: זה ההוראות ואנחנו משתדלים ליישם אותן ולבצע אותן ככתבן וכלשונן, פרט לאותם מקומות כמו שאמרתי.

דוד אזולאי: דבר נוסף, אנחנו במשרד, ויושב פה הרב סאמין שבוודאי תיכף ירחיב בעניין הזה, עשינו כמה פעולות מבורכות.

דוד אזולאי: שיתפנו חלק מחברות הכנסת שהיו מעוניינות להשתתף.

דוד אזולאי: אחת הבעיות שהתעוררה כאן באחד הדיונים בוועדה היא הפגיעה בנשים, אלימות בתוך המשפחה, ודברים כאלה.

דוד אזולאי: באמת היתה פה יוזמה ברוכה של המשרד, והרב סאמין הוביל את הפרויקט הזה, שהיות והעומס גדול על רבני ישראל, לכן החלטנו שהרבנית תהיה עזר ולא כנגדו.

דוד אזולאי: היא תסייע בידו.

דוד אזולאי: לפעמים גם לאישה יותר נוח לגשת לרבנית מאשר לרב ולדבר אתו.

דוד אזולאי: כמובן הנחינו גם את הבלניות.

דוד אזולאי: עשינו הדרכה לכל הבלניות בארץ, גם הדרכה אזורית, הדרכה ארצית.

דוד אזולאי: הסבנו את תשומת ליבן כיצד עליהן לנהוג כאשר מגלים דברים חריגים בתוך המשפחה כי לא תמיד הדברים יוצאים.

דוד אזולאי: הדבר הכי חשוב שביקשנו להעביר, אחד המסרים, זה: אל"ף, לא לנסות להסתיר דברים אלא הדברים חייבים לקבל את הטיפול הראוי, להעביר את זה לאנשי המקצוע.

דוד אזולאי: אני מדגיש שאנחנו לא באים להחליף את אנשי המקצוע בקהילה, אנחנו באים להיות עזר לאנשי המקצוע בקהילה על מנת לפתור את הבעיות.

דוד אזולאי: כי לפעמים נוח לאישה לבוא ולספר את הדברים בצורה גלויה לרבנית מאשר לעובדת הסוציאלית שהיא לא מכירה אותה והיא לא יודעת מי זו בכלל.

דוד אזולאי: לכן, נקטנו בזה.

מירב בן ארי: זה משהו חשוב ואני שמחה שהתייחסת אליו עוד לפני ששאלנו.

מירב בן ארי: בישיבה שהתקיימה כאן בנובמבר 2015 בה התחיל אותו תהליך עם נשות הרבנים והבלניות שהן יוכלו לתת מענה חלילה לפגיעות מיניות או בתוך המשפחה.

מירב בן ארי: השאלה היא האם זה קורה בפועל.

מירב בן ארי: האם יש לכם איזשהו מעקב, איזשהו דיווח, האם באמת פנו לאותן נשים?

מירב בן ארי: האם נשים יודעות שניתן לפנות אליהן?

מירב בן ארי: נכון שאם אנחנו בחברה מסוימת וכולם מכירים את האישה, אבל השאלה היא האם אותן נשים יודעות לפנות אליה ולבקש ממנה עזרה?

מירב בן ארי: איך אתה מודיע להם?

דוד אזולאי: לגבי הפרטים – אני מבקש תיכף מהרב סאמין להציג את הדברים.

דוד אזולאי: בעיקרון, אנחנו הבאנו לידיעתן, גם של הרבניות במקום, גם של הנשים המגיעות לטבילה במקווה.

דוד אזולאי: הדברים ידועים ומשתדלים לפרסם אותם, ואנחנו באמת בעניין הזה.

דוד אזולאי: אני לא בא לטפוח לעצמי על השכם, אני חושב שגם הצוות שלנו במשרד עושה עבודת קודש בנושא הזה.

דוד אזולאי: מה לעשות?

דוד אזולאי: איך אומרים?

דוד אזולאי: את הדברים הרעים יודעים להבליט ואת הדברים הטובים פחות מבליטים, וזה בסדר.

דוד אזולאי: אנחנו מכירים את זה, זה בסדר.

מירב בן ארי: אנחנו באווירה טובה.

מירב בן ארי: אנחנו מבליטים לך גם את הדברים הטובים שאתה עושה.

דוד אזולאי: אני לא מתלונן על זה, זה בסדר.

דוד אזולאי: אבל אתן לך כדוגמה במסגרת אותו קורס מי הם האנשים שהופיעו בפני אותן רבניות.

דוד אזולאי: למשל, עו"ד וטוענת רבנית ורדית רוזנבלום, או דבי גרוס מנהלת תה"ל – מרכז סיוע לנשים וילדים, עדנה לודמיר, עובדת סוציאלית קלינית, מנהלת מרכז "בנפשנו", מלכי מילר – שמחת הגוף והנפש, חלק ב', תמי ברוידא, יועצת חינוכית וכו', הרב אשר מלמד, רב מחוז המרכז במשטרה ומתאם בין הציבור החרדי למשטרת ישראל.

דוד אזולאי: אני רואה פה רשימה גדולה, יש לי פה את כל הרשימה.

דוד אזולאי: כלומר, הבאנו פה מגוון של אנשים שהופיעו בפני הרבניות על מנת לתת תשובות ומענה לאותן נשים שהולכות לפעול במסגרת הקהילה שלהם.

דוד אזולאי: דבר נוסף לגבי נושא התקציב – אני מבין שאיש התקציבים שלנו עוד לא הגיע.

דוד אזולאי: הוא צריך להגיע בכל רגע.

דוד אזולאי: בכל אופן, גברתי היושבת-ראש, אני מבקש לתת לרב סאמין להציג חלק מהפעולות שהוא יזם.

אלעזר שטרן: אם השר ביקש, תני לו.

אלעזר שטרן: אני אחריו.

דוד אזולאי: בפעם הבאה תבקש ממני, אתן לך.

אלעזר שטרן: הלוואי והיית נותן את הדברים רציניים, לא מתי לדבר.

דוד אזולאי: אל תדאג.

דוד אזולאי: אתה תקבל מה שאני רוצה.

אלעזר שטרן: תיכף נראה.

מירב בן ארי: הרב חזקיהו סאמין, מנהל תחום נישואין ורבנים במשרד לשירותי דת, בבקשה אדוני.

<חזקיהו סאמין: בוקר טוב, כבוד השר, יושבת-ראש הוועדה.

<חזקיהו סאמין: אני רוצה להתמקד באמת בנושא הזה של הכשרת נשות רבנים.

<חזקיהו סאמין: אני חושב שזה ממש מהפכה של ממש, שינוי בתפיסה לגמרי.

<חזקיהו סאמין: כשהבאתי נתונים לשר איך שהוא נכנס לתפקידו, על הדברים שהרב היום פועל כשמיום למיום תפקידו של רב הוא פחות לתת תשובות בהלכה, יותר עניינים סוציאליים - - -

אלעזר שטרן: אישה של רב תוכל להיות משגיחת כשרות?

אלעזר שטרן: אישה רגילה אני יודע שלא, אבל אישה של רב?

מיכאל מלכיאלי: עכשיו הדיון הוא על משגיחי כשרות גם?

<חזקיהו סאמין: זה דיון שונה.

מירב בן ארי: רגע, חבר הכנסת שטרן.

מירב בן ארי: אני יודעת שזה מטריד אותך, אבל אנחנו מתייחסים כרגע לנושא שעלה פה בוועדה.

מירב בן ארי: בכוונה העלינו אותו שוב כי רצינו לדעת את ההתפתחות שלו מאז.

מירב בן ארי: אני יודע שהנושא של השגחת כשרות חשוב לך, ותדבר בזכות הדיבור שלך.

מירב בן ארי: אבל כרגע הוא עונה לנו על העניין שנשות הרבנים יהיו איזשהו עזר לאותן נשים שנפגעו מתקיפות מיניות בתוך המשפחה.

מירב בן ארי: אנחנו רוצים לעשות מיןfollow up ולראות מה קרה מאז החלטת השר.

מירב בן ארי: נשמח שתענה ואחרי זה שטרן ישאל.

<חזקיהו סאמין: אחד הנתונים שהעברתי לשר וקיבלתי את זה מגורמי רווחה, שלמעשה רק 15% או 20% מהמקרים מגיעים לידי רשויות החוק, רווחה, משטרה.

מירב בן ארי: בגלל האופי של החברה החרדית.

<חזקיהו סאמין: לא, לא - באופן כללי כי אנשים לא - - -.

<חזקיהו סאמין: הרבנים מכוח זה שהם נמצאים בתוך הקהילה, ואני יודע את זה גם כבן של רב וחתן של רב עיר, הם יודעים על 80% מהמקרים ואפשר להגיד אפילו 100% מהמקרים.

<חזקיהו סאמין: הם יודעים הכול.

<חזקיהו סאמין: השאלה היא מה הם עושים עם הנתון הזה.

<חזקיהו סאמין: כשהעברתי את זה לשר, הוא מיד אמר לי: תכין תוכנית.

<חזקיהו סאמין: אכן, הכנו תוכנית.

<חזקיהו סאמין: כבר באותו רגע חשבנו שכדאי להכשיר את נשות הרבנים לזה ולא לרבנים, גם מהצד שהרבנים הם עסוקים מאוד, וגם מהצד שיותר מתאים שנשים יתעסקו בנושאים של נשים, במיוחד דברים שהצנעה חשובה.

אלעזר שטרן: סליחה.

אלעזר שטרן: אתה יכול ברשותך להרחיב מה זה נקרא יודעים הכול?

אלעזר שטרן: זאת אומרת, 15% מתלוננים ורבנים יודעים 100%?

<חזקיהו סאמין: אני אומר 80%.

<חזקיהו סאמין: זה דברים שאי-אפשר להוכיח אותם.

<חזקיהו סאמין: אבל אנחנו יודעים שהרבנים מכוח תפקידם, כל אדם שנמצא בתוך קהילה, אפילו אזרח שנמצא בתוך הקהילה, יודע מה קורה סביבו.

אלעזר שטרן: אני באמת שואל בשביל להבין.

אלעזר שטרן: הצגת קודם, בין השאר, שאתה מקורב לרב עיר, נשוי - לא משנה.

<חזקיהו סאמין: חתן של רב עיר ובן של רב.

אלעזר שטרן: כשאתה מדבר על קהילה ומדווחים 10% - 15% - ולצערי, אנחנו יודעים שזה לא קשור לדתיים וללא דתיים, וזה כל הארץ - ואתה אומר לי שרבנים יודעים, ושמעתי פה גם את המספר של 100%, אבל נמחק את ה-100%, נגיד 80%, רבני ערים - - -

מיכאל מלכיאלי: כשפורום תקנה ידווח למשטרה כל מה שהוא יודע, אז אולי גם רבני הערים.

מיכאל מלכיאלי: כשרבני ערים ירוצו למשטרה, לא יהיה רבני ערים יותר.

<קריאות: פורום תקנה מדווח.

מירב בן ארי: סליחה, אני מבקשת.

מירב בן ארי: יש פה שאלה.

אלעזר שטרן: אני שואל בשביל לדעת.

מיכאל מלכיאלי: עניתי לך בשביל לדעת.

מיכאל מלכיאלי: אם אתה רוצה לסגור את מוסד הרבנות - - -

אלעזר שטרן: לא שאלתי אותך.

אלעזר שטרן: אם אתה רוצה שאני אשאל אותך, אני אשאל אותך.

מירב בן ארי: חבר הכנסת מלכיאלי, הנושא הזה הוא באמת מאוד חשוב.

מירב בן ארי: אני לא רוצה שזה יהפוך פה לוויכוח.

מירב בן ארי: הוא שאל שאלה אחת, תענה לו.

אלעזר שטרן: אתה משוויץ, בצדק, - - -

מירב בן ארי: הוא לא משוויץ, הוא - - -

מיכאל מלכיאלי: הוא מקריא נתונים.

אלעזר שטרן: שניה, שניה.

אלעזר שטרן: אתה גאה בהיותך בן של, אני גאה בהיות אשתי סייעת בהתנדבות לנפגעות תקיפה מינית, התורניות שלה הליליות ליד הטלפון, ועוד דברים אחרים.

אלעזר שטרן: כשאתה נותן פה אמירה שבעיניי יש לה חשיבות לאומית מעבר לחשיבות דתית, זה מעניין אותי מאוד האם מה שאמרת שרב עיר או אפילו רב קהילה יודע על 80% או 100% מהטרדות המיניות שמתרחשות, גם אם היית אומר לי 40% - - -

דוד אזולאי: הוא לא דיבר על הטרדות מיניות, הוא דיבר על אלימות במשפחה.

אלעזר שטרן: אותו דבר, כל מה שאתה רוצה.

מיכאל מלכיאלי: לא.

מיכאל מלכיאלי: לא על הטרדות ולא על בעיות של כשרות, משגיחת כשרות.

מירב בן ארי: בוא, תסביר את העניין.

<חזקיהו סאמין: אענה לך.

<חזקיהו סאמין: קודם כל, תוריד את העניין של רבני ערים כי רבני ערים הם פחות נמצאים בקהילה, הם יותר מלמעלה.

אלעזר שטרן: אוקי, אז רבני קהילות.

<חזקיהו סאמין: אני מדבר על רבני ישוב, קהילות, רבני בתי כנסת.

<חזקיהו סאמין: הם יודעים בדיוק מה קורה בכל משפחה.

<חזקיהו סאמין: הם לא ראו את המקרה.

<חזקיהו סאמין: הם יודעים שיש שם בעיה ושם יש בעיה.

<חזקיהו סאמין: עד היום לא היה להם שום כלים איך להתמודד עם זה, אף אחד לא לימד אותם מה צריך לעשות בעניין הזה.

<חזקיהו סאמין: פה אנחנו נכנסים לתמונה, ואני חושב שזו יוזמה ענקית ומהפכה של ממש.

<חזקיהו סאמין: בזכותו של השר התחלנו לקדם את הנושא הזה.

<חזקיהו סאמין: קודם כל, עשינו כנס ארצי שבו יום שלם נתנו מודעות לנשות רבנים.

<חזקיהו סאמין: השתתפו בו מאות נשות רבנים, גם חברות כנסת השתתפו שם.

<חזקיהו סאמין: זה היה יותר עניין של מודעות.

מירב בן ארי: מודעות וכלים או רק להעלות את זה?

<חזקיהו סאמין: אני לא מאמין שביום אחד אפשר לתת כלים.

<חזקיהו סאמין: אפשר לתת מודעות ולדעת למי להפנות, אבל עדיין כלים לא.

<חזקיהו סאמין: כן עשינו הכשרה של 12 ימים שלמים, בסך הכול 100 שעות של הכשרה, ושם הם קיבלו כלים.

<חזקיהו סאמין: אני מדגיש, הם קיבלו כלים לתת את העזרה הראשונה, הם לא במקום.

מירב בן ארי: מי מימן את התוכנית הזו?

<חזקיהו סאמין: המשרד.

<חזקיהו סאמין: מימנו את זה והבאנו את מיטב המרצים מהשורה הראשונה, ואפשר לראות.

<חזקיהו סאמין: כל מי שמכיר את השמות מזהה מיד.

מיכאל מלכיאלי: צריך לציין שזה מדיניות חדשה של המשרד מאז שהשר נכנס שלא היתה קודם.

<חזקיהו סאמין: לא היה קודם, וזה מהפכה של ממש.

מיכאל מלכיאלי: אלה בקדנציה הקודמת שהיום מטיפים לנו מוסר, אז הם לא חשבו לעשות את זה.

<חזקיהו סאמין: משום שהרבנים עד היום לא חשבו להיכנס לדברים האלה.

<חזקיהו סאמין: הם אמרו: זה לא התחום שלנו, התחום שלנו זה יותר הלכה.

<חזקיהו סאמין: פה יש שינוי בתפיסה ואנחנו רואים את השינוי שנעשה אצל אותן נשים שהן עברו את ההכשרה הזו.

<חזקיהו סאמין: זה היה סוג של פיילוט ואנחנו ממשיכים הכשרות נוספות.

<חזקיהו סאמין: הלוואי שההכשרות הנוספות יהיו כמו הפיילוט הזה.

<חזקיהו סאמין: זה היה כל כך הצלחה גדולה.

דוד אזולאי: הרב סאמין, שואלת היושבת-בראש האם יש פידבק לאותם רבניות?

דוד אזולאי: האם היו פניות של נשים לאותן רבניות בעקבות הקורסים והמודעות שעשינו?

מירב בן ארי: כן, היישום של התוכנית.

<חזקיהו סאמין: לפני כן היא שאלה אם אנחנו נותנים ידע לציבור כך שהם יידעו שאשת הרב העיר בחיפה עברה את ההכשרה ואנשים ידעו לפנות אליה, ועל זה אענה שעדיין לא וזאת משום שעדיין לא הכשרנו את כל נשות הרבנים.

<חזקיהו סאמין: בסך הכול עשינו פיילוט.

<חזקיהו סאמין: השנה הזאת, בעזרת השם, אנחנו מתכננים לעשות עוד שתי הכשרות עד שבסופו של דבר נגיע לכל נשות הרבנים.

<חזקיהו סאמין: אולי זה יהיה 10 או 15 הכשרות.

<חזקיהו סאמין: ברגע שתהיה לנו ממש פריסה ארצית נצא באמת בקמפיין לציבור כך שיידעו שיש אפשרות לפנות.

מירב בן ארי: זאת אומרת שתהליך ההכשרה עדיין בעיצומו.

מירב בן ארי: הוא עוד לא הסתיים.

<חזקיהו סאמין: הסתיים באותם אלה שעברו את ההכשרה.

מירב בן ארי: באותם, אבל יש עוד נשים.

<חזקיהו סאמין: הם עברו את ההכשרה.

<חזקיהו סאמין: אני עוקב אחרי העניין.

<חזקיהו סאמין: הם כבר נהיו קבוצה וכל חודש הם בעצמם, לא דרך המשרד, מביאים מרצים והם נפגשים.

<חזקיהו סאמין: בפורום הזה הם מעבירים ביניהם כל מיני מקרים שקורים ואחד מחזק את השני בעניין הזה.

<חזקיהו סאמין: באמת התוכנית שלנו, אחרי שנגמור את ההכשרה, היא לעשות איזה גוף על שיידע גם מדי פעם לתת להם חיזוקים וילווה אותם, ויידע לתת מענה למקרים קשים יותר בשעת אמת.

אלעזר שטרן: אולי בסוף רבנים ייבחרו לפי הנשים שלהם.

אלעזר שטרן: ימות המשיח הגיעו לרבנות.

אלעזר שטרן: באמת אולי נתחיל מעכשיו לבחור אשת רב.

אלעזר שטרן: בבחירות למועצה הדתית העיר תחליט, ואז הרב יתלווה לאשתו.

<קריאה: הן מקבלות שכר?

מיכאל מלכיאלי: מה יקרה אם יבחרו רב ולא את אשתו?

מיכאל מלכיאלי: מה יעשו אז?

דוד אזולאי: הרב אלעזר שטרן, - - -

אלעזר שטרן: אני לא רב.

דוד אזולאי: אני רוצה להגיד לכם שהפרויקט הזה הוא פרויקט חדשני מבחינתנו.

דוד אזולאי: זה כן בא למודעות.

דוד אזולאי: אני אגיד לכם איפה זה בא למודעות – כאשר ישנם כנסים של רבני ערים ורבנים אזוריים ואני מדבר על זה ואנחנו מדברים שם, והרבנים מודעים.

דוד אזולאי: כל רב יודע שאשתו הלכה להשתלם בקורס הזה, וברגע שיש כאלה פניות הוא גם יודע להפנות אליה.

דוד אזולאי: אני רוצה שתיקח את זה בפרופורציות, חבר הכנסת שטרן.

אלעזר שטרן: אני בעד נשים - -

דוד אזולאי: גם אני.

אלעזר שטרן: - - כמו בחב"ד אפילו שעושים כנס שליחות, כנס שליחים.

אלעזר שטרן: אבל בוחרים יחד.

אלעזר שטרן: פה אנחנו בוחרים רב בלי קשר לאשתו, ופתאום הנשים של - - -

דוד אזולאי: חבר הכנסת שטרן, כל מה שרצינו לעשות זה והיות ונשים לא תמיד יכולות לפנות אל הרב, והרב לפעמים גם עסוק מדי, לכן באות הנשים.

מירב בן ארי: הרעיון ברור.

אלעזר שטרן: גם יש חלק מהרבנים שעד שהם מגיעים לעיר שלהם, הם צריכים לנסוע.

אלעזר שטרן: אין להם זמן גם לזה וגם לזה.

דוד אזולאי: אתה לא צודק, אבל בוא נעזוב את זה לפעם אחרת.

אלעזר שטרן: למה?

אלעזר שטרן: ברמת השרון, לדוגמה, הוא גם בעיר כאילו?

<חזקיהו סאמין: אני ממש מברך על היוזמה הזו, זו מהפכה של ממש בתפיסה – מי שמבין את המשמעות ואת הדרך שאנחנו עושים פה.

<חזקיהו סאמין: צריך להבין, זה גם בתוך ציבור חרדי ובציבור שבדרך כלל לא היה חשוף לדברים האלה.

<חזקיהו סאמין: אותן נשות רבנים שנמצאות בתוך קהילה, ששמעו את הדברים, שמעו את ההשלכות של נשים שנפגעו ולא קיבלו טיפול, הן עצמן היו ממש המומות.

<חזקיהו סאמין: היו צריכות אחר כך עזרה נפשית.

<חזקיהו סאמין: לכן אני אומר, יש פה מהפכה של ממש.

מירב בן ארי: אתה יכול להגיד כמה נשים עד היום עברו את זה?

<חזקיהו סאמין: כן, עברנו 35 נשות רבנים שעשו את ההכשרה הראשונה.

מירב בן ארי: וכמה מתוכננות?

<חזקיהו סאמין: בסך הכול, יש לנו 600 רבנים.

<חזקיהו סאמין: שוב, יש רבניות שלא מתאימות לגמרי, אולי מבוגרות, או שלא נמצאים.

<חזקיהו סאמין: יש כאלה שיותר.

<חזקיהו סאמין: אנחנו מאמינים שלפחות חצי מהם יעברו את ההכשרה.

אלעזר שטרן: אולי יש גם רבנים מבוגרים שלא מתאימים?

אלעזר שטרן: למה רק נשים מבוגרות לא מתאימות?

מיכאל מלכיאלי: אולי יש גם שופטים מבוגרים שלא מתאימים וגם כמה חברי כנסת מבוגרים שלא מתאימים?

מיכאל מלכיאלי: תראה מה עושים רבנים.

אלעזר שטרן: יכול להיות, אבל בינתיים פורשים השופטים.

אלעזר שטרן: אני בעד זה.

אלעזר שטרן: גם יש חברי כנסת שלא מתאימים, נכון.

מיכאל מלכיאלי: נכן, אז תוציא את כל מי שלא מתאים לך - - -

אלעזר שטרן: לא, אבל אם באמת יש רבניות זקנות, למה אין רבנים זקנים?

אלעזר שטרן: למה רק על נשים יש זקנות מבוגרות?

מיכאל מלכיאלי: בכל המקצועות יש כמה מבוגרים שלא מתאימים.

מירב בן ארי: אדוני, עד היום 35 נשים עברו את ההכשרה.

מירב בן ארי: .

<חזקיהו סאמין: שוב, זה היה פיילוט שהצליח בצורה ממש מדהימה.

מירב בן ארי: עוד כמה נשים יהיו בעתיד?

<חזקיהו סאמין: השנה הזאת, בעזרת השם, אנחנו רוצים לפחות עוד 70 רבניות.

מירב בן ארי: אחמד טיבי, אני מבינה שהנושא של רבנים - - -, אתה מוטרד ממצב המועצות הדתיות.

אחמד טיבי: אמרו לי שצריך מניין.

מירב בן ארי: כמה אתה מתכנן?

<חזקיהו סאמין: אני קיבלתי אישור תקציבי לעוד שתי הכשרות השנה הזו.

<חזקיהו סאמין: אם נקבל יותר, נוכל לעשות עוד יותר.

<חזקיהו סאמין: בעזרת השם, התוכנית שלנו זה לעבור את כולם ואחר כך לתת להם מדי פעם קורסים משלימים והכשרות נוספות.

<חזקיהו סאמין: לדעתי, זה דבר חשוב מאוד.

מירב בן ארי: חשוב מאוד, בסדר גמור.

מירב בן ארי: אנחנו אחר כך נברך על זה שזה יגדל, וגם שיתאים לכל הגילאים של הנשים.

מירב בן ארי: נשמע את דוד נחום שהוא התקציבן במשרד לשירותי דת.

אלעזר שטרן: אני רוצה לשאול.

אלעזר שטרן: הדיון שעכשיו מתנהל הוא דיון מקדים לסוגיה שלשמה התכנסנו על נשים במועצות הדתיות?

מירב בן ארי: הדיון שעכשיו מתקיים הוא על שתי סוגיות: אחת, כל הנושא של התקציב המגדרי במשרד - - -

אלעזר שטרן: הנשים האלה של הרבנים מקבלות שכר, דרך אגב?

מיכאל מלכיאלי: בעלה מקבל וזה זוגי.

<קריאות: אה, לאישה לא מגיע שכר.

מיכאל מלכיאלי: אני בעד, צודקים - מגיע.

מיכאל מלכיאלי: הבעיה שהם לא ירצו להוסיף משכורות.

מיכאל מלכיאלי: אנחנו בעד, למה לא? צודקים.

אלעזר שטרן: אשתי מתנדבת, אשתי היא לא מהתוקף שלי.

אלעזר שטרן: אבל לא על זה רציתי לשאול, גברתי היושבת-ראש.

אלעזר שטרן: תיכף נגיע לזה גם.

מירב בן ארי: לא, למרות שזה חשוב.

מיכאל מלכיאלי: אנחנו בעד.

מיכאל מלכיאלי: תוסיפו שכר לנשות הרבנים, למה לא?

מיכאל מלכיאלי: גם לנשות הח"כים, לנשות השרים.

מירב בן ארי: חבר הכנסת מלכיאלי, אתה לא נותן כסף בגלל שהיא אשתו של.

מירב בן ארי: אתה רוצה לתת לה כסף בגלל שהיא עושה תפקיד, זה העניין.

מירב בן ארי: אם כן, הנושא האחד זה תקציב מגדרי.

מירב בן ארי: הנושא השני זה ייצוג נשים במועצות דתיות.

מירב בן ארי: בגלל שהשר פה ביקשנו - - -

אלעזר שטרן: זה נושא על סדר היום שלוקח כבר למעלה מחצי שעה.

מירב בן ארי: סליחה, השר התייחס באופן כללי גם לדברים האלה.

מירב בן ארי: לא היית בהתחלה.

מירב בן ארי: הוא לא התייחס רק לנושא של - - -

דוד אזולאי: אתה לא היית פה ואמרתי את הדברים בפתיח.

אלעזר שטרן: מתכוון לזמנים.

אלעזר שטרן: הממשלה הזו התרגלה הפוך – שהם קובעים לנו על מה אנחנו נדבר ועל מה אנחנו נצביע.

מיכאל מלכיאלי: למדנו מכם משהו.

אלעזר שטרן: סליחה, יש לי הרבה כבוד לשר.

אלעזר שטרן: אבל מה שאני רוצה להגיד - - -

מירב בן ארי: אני רוצה לשמוע עכשיו את התקציבן.

מירב בן ארי: אנחנו מדברים עכשיו על כל התוכנית של נשות הרבנים.

מירב בן ארי: עכשיו התקציבן ידבר על העניין של התקציב המגדרי, זה הנושא של הוועדה.

אלעזר שטרן: נגמר הסיפור של הרבנים?

מירב בן ארי: נגמר.

מירב בן ארי: אני מניחה שהארגונים כאן יתייחסו.

מירב בן ארי: כרגע אני רוצה שדוד התקציבן ידבר על הנושא שלשמו התכנסנו והוא התקציב המגדרי.

מירב בן ארי: אדוני, בבקשה – ניתוח מגדרי של תקציב המשרד לשירותי דת.

<דוד נחום: כן, אעשה סקירה של כל הנושאים שהמשרד מתקצב.

מירב בן ארי: זה המסמך שלכם מתקציב המדינה.

מירב בן ארי: קחו לכם אותו.

<דוד נחום: נתחיל ממועצות דתיות שהמשרד משתתף בחלק גדול מהתקציב שלו בתקציב השוטף שלהן.

<דוד נחום: 40% מהתקציב המוסדי של המועצות הדתיות מגיע מהמשרד לשירותי דת, 60% מהרשויות המקומיות.

<דוד נחום: בגדול מהפילוח שניסינו לעשות, סך הכול רוב ההוצאות נחלקות לפי הפילוג בין גברים ונשים באוכלוסייה, מלבד הנושא של שירותי מקוואות כשהמשרד מתקצב מקוואות נשים בלבד והמועצות הדתיות מעסיקות בלניות על מנת לטפל בנשים שבאות לטבול במקוואות.

אלעזר שטרן: החלוקה הזאת כוללת את העובדים במועצות הדתיות עצמם או רק את מה שמוציאים החוצה?

אלעזר שטרן: זה נראה לי מוזר.

<דוד נחום: זה הוצאות של המועצות לפי נושאים.

אלעזר שטרן: זה כולל שכר כוח אדם של המועצה עצמה?

<דוד נחום: לא נכנסתי לרמה הזאת של לבדוק כמה כל פקידה או רב מרוויח, אלא פשוט לפי נושאים שאותם שירותי דת שהמועצות הדתיות מספקות לך, אם זה כשרות, נישואין.

אלעזר שטרן: לתקציב המועצה הדתית יש תקציב, והתקציב של המועצה הדתית לא הולך רק למה יוצא החוצה.

אלעזר שטרן: כמו כל גוף, כמו כל עמותה, יש מה שנקרא הוצאות של הפעילות ויש הוצאות ההנהלה.

אלעזר שטרן: זאת אומרת, ההחזקה של האנשים עצמם.

אלעזר שטרן: אני שואל, האם השכר הזה שמונח כאן לפנינו, הנתונים שאתה מדבר עליהם שעל פניו היינו צריכים לצאת פה בריקוד "ישמחו השמיים" כאילו, האם זה כולל את שכר העובדים עצמם?

<דוד נחום: לא, לא נכנסתי לרמת העומק הזו.

<דוד נחום: ישנן 30 מועצות דתיות ואני לא אתחיל לשאול עכשיו כל מועצה כמה - - -

אלעזר שטרן: גברתי היושבת-ראש, את מבינה מה זה אומר?

מירב בן ארי: כן, אני מבינה.

אלעזר שטרן: כל הנתון הזה הוא הרבה פחות.

אלעזר שטרן: האם אנחנו רוצים להגיד עכשיו שיש בלניות ולא בלנים?

אלעזר שטרן: מחיאות כפיים למועצות הדתיות שעוד לא הגענו לזה שיש בלנים.

אלעזר שטרן: רק בטבילה של מתגיירות, רק שם יש רבנים.

אלעזר שטרן: כנראה על זה הם לא מקבלים שכר.

אלעזר שטרן: אני לא מבין את זה.

מירב בן ארי: דקה, אני רוצה להבין.

מירב בן ארי: אני רוצה לעבור על התקציב כי על זה הדיון.

מירב בן ארי: 40% היום מתקציב המועצות הדתיות מגיע מהמשרד ו-60% מגיע מהרשות המקומית.

<דוד נחום: כן.

מירב בן ארי: אנחנו עושים פה דיון כמו שאנחנו עושים פה הרבה מאוד דיונים על המשרד עצמו.

מירב בן ארי: ספר לנו על תקציב המשרד וכמה מתוכו בעצם יש בו תקציב מגדרי.

מירב בן ארי: תסביר לנו.

מירב בן ארי: זה לא רק המועצות הדתיות.

מירב בן ארי: בוא תמשיך.

<דוד נחום: כן, רציתי להמשיך.

<דוד נחום: התקציב של המשרד - אני אכן עשיתי פילוח של נשים וגברים, של עובדי המשרד שלנו.

מיכאל מלכיאלי: מה הפילוח?

מיכאל מלכיאלי: כמה עובדים נשים וכמה עובדים גברים?

<דוד נחום: כן, וגם ממוצע - - -

מיכאל מלכיאלי: עשו פילוח גם במשרדי ממשלה אחרים?

מירב בן ארי: זה חובה.

מיכאל מלכיאלי: ומה המצב שם?

מירב בן ארי: רגע, מלכיאלי.

מירב בן ארי: הוא אמר משפט אחד.

מירב בן ארי: תנו לי רגע לשמוע על התקציב המגדרי של המשרד.

מירב בן ארי: זה מחויב לפי חוק.

<דוד נחום: את שואלת לגבי נתוני שכר עכשיו?

מירב בן ארי: בכלל, באופן כללי.

מירב בן ארי: אמרת שחלק מתקציב המשרד הולך למועצות דתיות.

מירב בן ארי: איפה כל השאר?

<דוד נחום: לגבי השאר - בין היתר, התקציב מחולק למבני דת שגם שם חלק ניכר מהתקציב הולך למקוואות שהם מקוואות לנשים בלבד שהמשרד מתקצב.

<דוד נחום: השאר הולך לבתי כנסת שכמובן - - -

מיכאל מלכיאלי: יש גם עזרת נשים.

<דוד נחום: כולל עזרת נשים.

<קריאה: מקפידים על עזרת נשים שוויונית בבתי הכנסת המתוקצבים?

מירב בן ארי: אדוני, זה לא רלוונטי לדיון.

מירב בן ארי: קריאות ביניים הן רק לחברי כנסת.

מירב בן ארי: אני ממש מבקשת לא להפריע.

מירב בן ארי: גם ככה כמו שאתה רואה, הרוח סוערת פה מהצד שלי.

מיכאל מלכיאלי: לידיעתך, את בתי הכנסת עושות הרשויות ולא המשרד.

מיכאל מלכיאלי: המשרד רק מתקצב.

מיכאל מלכיאלי: אם אתה לא יודע, תלמד.

מיכאל מלכיאלי: המשרד לא בונה בתי כנסת.

מיכאל מלכיאלי: הוא מתקצב רשויות שבונות בתי כנסת.

מירב בן ארי: אדוני, בבקשה תמשיך.

מירב בן ארי: יש לנו תקציב הקמת המבנים שזה אנחנו רואים שהרוב הוא של הנשים.

מירב בן ארי: מבחינתך, יש היום תקציב למבנה שהוא רק של גברים במשרד?

<דוד נחום: לא, לא אין.

<דוד נחום: אין מקוואות לגברים בלבד שהמשרד - - -

מירב בן ארי: אין דבר כזה.

מיכאל מלכיאלי: אבל יש נשים בלבד, זה רוב הכסף.

מירב בן ארי: שכר.

<דוד נחום: לפני שכר יש גם את הנושא של משרתים בקודש, רבנים אתיופיים, קייסים, ופה עשיתי פילוח.

<דוד נחום: קייסים, רבנים אתיופיים, זה באמת רק גברים בלבד.

<דוד נחום: מרוויחים כ-7 מיליון מהסך הכול.

<דוד נחום: יש תקצוב נורמטיבי שזה תקצוב fix price.

<דוד נחום: זה שכר אחיד שמשולם למועצות האזוריות והן משלמות לאותו משרת בקודש, אם זה רב או בלנית לפי הנתונים שלו, אם זה ניסיון או השכלה.

<דוד נחום: פה זה מתפלח פחות או יותר חצי חצי בין נשים וגברים מבחינת שכר, מבחינת כסף.

<דוד נחום: מבחינת כמות, יש יותר תקנים לנשים.

<דוד נחום: בלנית מרוויחה פחות מרב, אם זה רב ישוב או רב אזורי.

מיכאל מלכיאלי: כי משרד האוצר לא מוכן לממן.

מיכאל מלכיאלי: משרד הדתות ביקש כמה פעמים, התווכחו על זה.

מיכאל מלכיאלי: משרד האוצר מתעקש על זה - חשוב להדגיש.

מירב בן ארי: סליחה, נראה לי שהוא יודע את הדברים האלה.

מירב בן ארי: ואם כן, הוא יתייחס אליהם.

מירב בן ארי: אבל אתה יודע, יש גם החלטה של המשרד.

מירב בן ארי: הוא אמר לפני דקה שזה תלוי בוותק ובלימודים שלה.

אלעזר שטרן: זה מאוד יפה שלפקיד ממשלתי יש עוזר שהוא חבר כנסת.

אלעזר שטרן: אני פעם ראשונה רואה את זה, אבל אני מאוד נהנה.

מיכאל מלכיאלי: תתחילו ללמוד אצלכם גם ליישם שחברי כנסת נמצאים בנתונים.

מירב בן ארי: הוא בכלל בא לגבות את השר.

מיכאל מלכיאלי: לא באתי.

מיכאל מלכיאלי: השר לא צריך את הגיבוי שלי.

מיכאל מלכיאלי: הוא מגובה מעצמו.

מירב בן ארי: למה לא?

מירב בן ארי: אתה חושב שאני לא מגבה את כחלון בוועדות?

מירב בן ארי: בסדר גמור.

דוד אזולאי: חבר הכנסת אלעזר שטרן, מה לעשות?

דוד אזולאי: יש לנו ח"כים מוכשרים.

דוד אזולאי: תתחיל להתרגל.

אלעזר שטרן: דוגרי, יש לכם גם ח"כים מוכשרים מאוד.

מירב בן ארי: נראה שיש פה פער מאוד גדול בין נשים לגברים בשכר שלהם.

<דוד נחום: את מדברת על שכר המשרד?

מירב בן ארי: כן.

<דוד נחום: אוקי, אז אעבור עכשיו לשכר המשרד.

<דוד נחום: לגבי זה באמת ניסיתי לעשות פילוח כמה שיותר מעמיק לגבי חלוקה בין נשים לגברים.

<דוד נחום: ניסיתי לפרש את זה.

<דוד נחום: כמובן שאי-אפשר אף פעם להגיע עד לסוף האמת.

<דוד נחום: אבל ממה שאני הבנתי, הרבה מנשות המשרד, לא כולן, יש הרבה גם נשים בתפקידי ניהול: סמנכ"לית משאבי אנוש, מנהלת אגף מבני דת, יש לנו גם חשבת שאומנם היא לא עובדת המשרד, אבל יש גם נשים בתפקידים בכירים, אבל מה שאני בא להגיד זה שיש הרבה נשים שהן בתפקידים פקידותיים, כגון: מזכירות או רכזות לשכה.

<דוד נחום: כתוצאה מכך מתוקף החוזה שהחליט עליו הממונה על השכר באוצר, השכר שלהם יהיה יחסית נמוך למי שהא עובד במחלקה מקצועית כמו: כלכלן או משפטן, יועץ משפטי, או מנהל אגף.

מירב בן ארי: חוזים אישיים אתה גם לא קובע?

<דוד נחום: בחוזים אישיים יש מספר.

דוד אזולאי: גם במועצות דתיות אנחנו לא קובעים את השכר.

דוד אזולאי: אנחנו מקבלים הנחיות.

מירב בן ארי: זה הממונה על השכר.

מירב בן ארי: וחוזים אישיים?

<דוד נחום: יש לנו גם יועצות משפטיות, יש לנו גם עובדות בחשבות שחלקן מחזיקות בחוזי כלכלנים, אם את מכירה.

מירב בן ארי: מי קובע את השכר בחוזה אישי?

<דוד נחום: חוזה אישי - הממונה על השכר.

מירב בן ארי: גם.

מירב בן ארי: עובדי המשרד היום זה 18 ו-24 כמו שכתבת במסמך?

מירב בן ארי: זה כל העובדים של המשרד?

<דוד נחום: זה עובדים תחת הסכמים קיבוציים.

<דוד נחום: יש לך גם עובדים בחוזים אישיים.

מירב בן ארי: ראיתי, אבל זה עדיין היה נראה לי ממש נמוך.

<דוד נחום: המשרד שלנו יחסית קטן.

<דוד נחום: אם אני לא טועה, בגדול יש לנו כמאה עובדים, פלוס מינוס.

דוד אזולאי: יש לך פילוח כמה נשים היום עובדות במשרד עצמו?

דוד אזולאי: זה יותר חשוב, זה נתון שצריך לדעת אותו.

דוד אזולאי: זה נתון חשוב מאוד.

דוד אזולאי: אני יודע שחלק גדול מעובדי המשרד המרכזי הן נשים, גם הבכירים.

מירב בן ארי: אגיד לך מה חסר לי כי יש לי כאן את המספר.

מירב בן ארי: כמה מתוך הנשים שעובדות במשרד הן בתפקידים בכירים?

<דוד נחום: אני יכול למנות לך את זה.

<דוד נחום: כמו שאמרתי, סמנכ"לית משאבי אנוש – תפקיד שני הכי בכיר אחרי המנכ"ל - -

מיכאל מלכיאלי: מנהלי מחלקות.

מירב בן ארי: נראה לי שהוא יודע יותר טוב ממך.

<דוד נחום: - - מנהלת אגף מבני דת שזה אגף שמקבל תקציבי עתק יחסית למשרד, עשרות מיליוני שקלים בשנה שהיא אחראית עליו ואמונה על חלוקת התקציב, מנהלת אגף משאבי אנוש שהתמנתה לא מזמן.

<דוד נחום: בחשבות יש לנו הרבה מנהלות: מנהלת תשלומים, החשבת, סגנית החשבת.

מירב בן ארי: צריך להגיד לי פשוט כמה נשים נמצאות בדרגה בכירה.

<דוד נחום: זה חמש-שש נשים, לדעתי.

מירב בן ארי: חמש-שש נשים מתוך 55.

מיכאל מלכיאלי: אבל 55 לא בכירים, 55 זוטרים.

מירב בן ארי: לא, לא.

מירב בן ארי: אל תפריע לי, סליחה.

מירב בן ארי: יש 55 נשים במשרד, זה משרד קטן, ומתוכן חמש הן בתפקידים בכירים.

<דוד נחום: כן.

מירב בן ארי: תאמין לי שהוא יודע יותר טוב משנינו, ולכן אני שואלת.

מירב בן ארי: כשאתה אומר בסיכום שלך ששיעור ההקצאה לנשים עומד על 53% לעומת 47% עבור הגברים, זה יפה וזה גם מתחבר למה שהשר אומר בהתחלה.

מירב בן ארי: אבל רק תסביר לי כשאתה אומר שיש 53% לנשים במשרד, זה - - -

<דוד נחום: את מתכוונת למה שכתבתי בסיכום?

מירב בן ארי: כן, כן.

<דוד נחום: אני אסביר.

<דוד נחום: זה כולל גם את מה שפתחתי בנושא המועצות הדתיות.

<דוד נחום: ניסיתי לסכם, למרות שקשה לסכם את זה, בחלוקה גסה את חלוקת התקציב בין נשים וגברים.

<דוד נחום: אם הולכים לפי הנתונים, כולל השכר וכולל המקוואות שגם המשרד מתקצב למבנים, בניית מבנים ושיפוץ, וגם שהמועצות הדתיות מקבלות מאתנו תקציב ומשלמות עם זה שכר לבלניות ולאחזקת המבנים שזה לטובת אוכלוסיית הנשים, אז אתה מגיע ל - - -

אלעזר שטרן: איך אתה יודע את זה?

אלעזר שטרן: אתה רוצה שאני אגיד לך שטבילת במקווה זה לטובת הגברים יותר מלנשים?

אלעזר שטרן: באמת מאיפה באת עם הדבר הזה של חלוקה כזו שזה לטובת הנשים?

אלעזר שטרן: מי הצליח לשכנע אותך להכניס את זה בתור פילוח כששואלים אותך על חלוקה מגדרית?

דוד אזולאי: תגיד לי, אתה חושב שאנחנו עובדים באותה שיטה שאתה עובד?

דוד אזולאי: מה זה מי השפיע עליך?

דוד אזולאי: מה השאלה הזו?

<דוד נחום: זה חלוקה גם של שכר, גם של - - -

אלעזר שטרן: לא.

אלעזר שטרן: ממתי ההפרדה הזו שבין מקבלי השכר - - -?

מיכאל מלכיאלי: אתם מבקשים להפריד כאן - - -

אלעזר שטרן: סליחה, אני מדבר אתו.

אלעזר שטרן: לא הפרעתי לך.

אלעזר שטרן: ממתי ההפרדה הזו שבין הוצאות על כוח אדם במועצות הדתיות?

אלעזר שטרן: איך קשור לפה המבנים שזה לטובת נשים?

אלעזר שטרן: אני אומר לך שהאמירה, גם אצלי ביישוב, שהמקווה זה לטובת נשים, היא אמירה מעליבה בהקשרים האלה?

<דוד נחום: למה?

אלעזר שטרן: למה האמירה שמקווה זה לטובת נשים זה אמירה מעליבה?

אלעזר שטרן: אולי אתה תסביר את זה, השר?

מיכאל מלכיאלי: נסביר לך את זה בהזדמנות אחרת.

מיכאל מלכיאלי: מבטיח לך שתבין.

<קריאות: טהרת המשפחה, לא האישה.

<דוד נחום: אני לא נכנס פה לפוליטיקה.

אלעזר שטרן: זה לא פוליטיקה.

מיכאל מלכיאלי: מה שאתה עושה עכשיו זה פוליטיקה.

אלעזר שטרן: אולי חבר הכנסת מלכיאלי יודע להסביר למה מקוואות זה לטובת זהו?

מיכאל מלכיאלי: אני מבטיח לך שאסביר לך, תקבל הסבר.

אלעזר שטרן: אישה לא נוגעת בעצמה, אם אתה לא יודע.

מירב בן ארי: חבר הכנסת שטרן, לתפיסתו, בניגוד לחבר הכנסת, טוען שהעניין של מקוואות זה לא עניין של נשים בלבד אלא זה עניין של משפחה.

מירב בן ארי: לכן, הוא חושב שהניתוח שאתה עשית כאן של מספר המקוואות שזה בעצם נותן כסף לנשים, הוא טעות ביסוד שלו.

מירב בן ארי: זו תפיסה שלו.

מירב בן ארי: אגב, אני לא חושבת שאתה יכול לענות על זה, אני אומרת לך את האמת.

מירב בן ארי: אני לא חושבת שאתה יכול לענות על זה, זה לא בסמכות שלך.

מירב בן ארי: בשביל יש כאן את השר.

מירב בן ארי: לצורך העניין, לדעתי, גם לשר כי זה עניין של תפיסות עולם.

מירב בן ארי: אבל בטח לא בסמכות שלך.

מירב בן ארי: אני רוצה להעביר לך את זכות הדיבור כי סיימנו את הסיכום שלו.

<חזקיהו סאמין: רק הערה קטנה בעניין.

<חזקיהו סאמין: אין מה להשוות היום בין המקוואות של נשים שהם בפאר והדר לבין מקוואות של גברים, אז זה כן לטובת האישה.

<חזקיהו סאמין: זה לא סתם מקווה, זה מקווה מפואר.

<חזקיהו סאמין: תבוא לבקר במקוואות ותראה.

אלעזר שטרן: אני מכיר מקוואות שנבנו על-ידי משרד הדתות עם המרכז לטהרת המשפחה ועם מה שאתה רוצה.

אלעזר שטרן: בחיים לא שמעתי על מקווה שהוא לטהרת האישה, לא ראיתי כותרת כזו.

<חזקיהו סאמין: אתה צודק שהמילה הזו - - -

אלעזר שטרן: בסדר, אבל בא לפה תקציבן של משרד ומציג את זה כאילו בשביל להעצים את ה- - - בואו נפריד רגע, בסדר?

אלעזר שטרן: קודם כל, אני רוצה לברך את השר על נשות הרבנים.

מיכאל מלכיאלי: כבר לא מובן מאליו.

מירב בן ארי: הוא בזכות דיבור.

מירב בן ארי: בבקשה לא להפריע לו.

מירב בן ארי: חבר הכנסת שטרן, בבקשה.

אלעזר שטרן: יש לך דף ריק שתתני לחבר הכנסת מלכיאלי?

אלעזר שטרן: שייתן לי ציונים בסוף לפי - - -

מירב בן ארי: אבל אני שומרת על הזכות שלך לדבר, אז בבקשה, אדוני.

אלעזר שטרן: אדוני השר, אנחנו מתכנסים פה בוקר אחד אחרי שהוגש כתב אישום כשכולנו מתביישים במעשים של רב ראשי בישראל.

אלעזר שטרן: יכול להיות שאולי זה הזמן לבדוק את כל נושא שירותי הדת במדינת ישראל, את המחירים הקשים של המונופול של הרבנות.

דוד אזולאי: אתה יודע שישנם עוד אנשים שקיבלו כתבי אישום, ואתה לא הולך לפגוע בקבוצה בגלל איזשהו מפקד בכיר או של המשטרה – עזוב.

אלעזר שטרן: אני לא פוגע בקבוצה.

אלעזר שטרן: זה רב, זה רב.

מיכאל מלכיאלי: יש כתב אישום של כמה אנשי צבא, הייתי בודק את כל אנשי הצבא.

אלעזר שטרן: אם שר הדתות רוצה להגיד שרב זה כמו כל עובד או כמו כל - - -

מיכאל מלכיאלי: אתם מנסים להפוך - - -

אלעזר שטרן: לא, אני חושב שרב צריך להיות מעל.

אלעזר שטרן: אני חושב שרב צריך לייצג יהדות שהיא נקייה.

אלעזר שטרן: לא רק כשבאים לבית משפט כאלה אנשים ושמים כאילו חזרו בתשובה כדי שהשופט יתחשב.

אלעזר שטרן: למה הוא מתחשב?

אלעזר שטרן: בגלל שגם השופטים מבינים שלייצג יהדות במדינת ישראל זה משהו אחר.

אלעזר שטרן: ואני אומר את זה באמת, כאילו מאותו צד.

מיכאל מלכיאלי: אתה לא אומר את זה באמת כי זה לא קשור לדיון.

אלעזר שטרן: אבל יש את שר הדתות.

אלעזר שטרן: מה לעשות?

אלעזר שטרן: הבאת את שר הדתות לדיון.

מירב בן ארי: חבר הכנסת, יש כאן ארגונים שבאו במיוחד וטרחו והכינו.

מירב בן ארי: אני רוצה לשמוע בעיקר את הנשים פה.

אלעזר שטרן: אני רוצה לסכם ולהגיד רק משפט אחד.

אלעזר שטרן: אני חושב שהשאלה של רב ראשי בישראל שנאשם בשחיתות היא שאלה שאנחנו צריכים לגבי כל מונופול שמוקצה בשירותי הדת למדינת ישראל.

אלעזר שטרן: תודה, נקודה.

אלעזר שטרן: בואו נתקדם עכשיו.

מיכאל מלכיאלי: מה זה קשור לכאן?

אלעזר שטרן: האמירה הזו - אנחנו יושבים פה ומקשיבים ואני אומר באמת.

אלעזר שטרן: זה לא שיגידו לי: אתה צודק, המקוואות זה לא רק לנשים.

אלעזר שטרן: זאת תפיסת עולם של איך אתה מסתכל על נשים בהקשרים האלה.

מירב בן ארי: הבנו, נכון.

אלעזר שטרן: לכן, אחרי זה זה לא פלא ששמים נשים יחד עם מבנים, והמבנים משרתים נשים.

אלעזר שטרן: תגידו, החלקנו על השכל?

אלעזר שטרן: מה התפקיד שלך?

<דוד נחום: תקציבן.

אלעזר שטרן: איך יכול להיות שתקציבן של משרד ממשלתית, כשאת שואלת אותו על הקצאות שכר לנשים מחבר לזה מבנים, ועוד אומר שהמקוואות הם חלק מהנשים בהקשרים האלה?

אלעזר שטרן: באמת, אני לא מוחה על זה, הדברים האלה פשוט כואבים לי.

מיכאל מלכיאלי: אני - - -

מירב בן ארי: לא, אל תפריע לו ואל תעזור לו – סליחה.

מירב בן ארי: תן לו, הוא יודע להסתדר מצוין.

מיכאל מלכיאלי: לא, אבל הוא טועה במהות.

אלעזר שטרן: אוקי, יכול להיות.

אלעזר שטרן: אני יודע שאני טועה במהות לפי תפיסת שר הדתות.

אלעזר שטרן: בטח שאני טועה במהות בגלל שאצלי אישה זה אותו דבר ואצלך יש אישה ובלוקים.

אלעזר שטרן: אצלך אישה זה בלוק.

מיכאל מלכיאלי: לא שר הדתות, אתה לא מבין איך המשרד עובד.

מיכאל מלכיאלי: אתה מבין דברים אחרים.

אלעזר שטרן: לא, תאמין לי שאני מבין גם בזה.

מירב בן ארי: חבר הכנסת שטרן, בוא תתייחס בצורה באמת עניינית ולא בלוקים ולא - - -

אלעזר שטרן: אוקי, בסדר.

אלעזר שטרן: אני רק רוצה לדיון הקודם שחלקתי מחמאות לשר – רק דבר אחד.

דוד אזולאי: תמשיך עוד קצת מחמאות.

אלעזר שטרן: לא, יפטרו אותך בגלל שככה זה עובד.

אלעזר שטרן: אתה יודע שלא כדאי שאתן לך יותר מחמאות.

דוד אזולאי: לא, אל תדאג.

אלעזר שטרן: אתה יודע שכשאנחנו נפגשים במליאה אני נותן לך מחמאות.

אלעזר שטרן: פה כשזה מצולם ואחרי זה זה הולך אתה יודע למי, אני לא רוצה.

מיכאל מלכיאלי: אה, אתה מדבר לצילום?

מיכאל מלכיאלי: אני לא מבין.

מירב בן ארי: מלכיאלי, עזוב את זה.

מירב בן ארי: בבקשה, אדוני.

אלעזר שטרן: אני חושב שהעניין הזה של נשות רבנים הוא מבורך.

אלעזר שטרן: אם זה נכון שרבנים יודעים על 80% מאלימות או מהטרדות מיניות – אולי אתה יכול להבהיר את זה.

<חזקיהו סאמין: הם יודעים שיש בעיה במשפחה, הם לא נכנסים לזה כי הם לא אנשי מקצוע.

<חזקיהו סאמין: אנחנו רוצים לעשות לפחות את הנשים שלא יהיו אנשי מקצוע, שיידעו לתת את העזרה הראשונה, יידעו להפנות למי שצריך להפנות – זה מה שאנחנו עושים.

אלעזר שטרן: אוקי, אז אני חושב שהמגמה הזו היא מגמה נכונה והכשרה בדברים האלה היא בסדר.

אלעזר שטרן: אני רק חושב שהיא תהיה הרבה יותר פורייה באמת גם זה שרבנים שלא מתגוררים במקום יגורו, ורבנים שהנשים שלהם כבר לא יכולות לעזור בגלל הגיל, לא רק של הנשים - - -

מיכאל מלכיאלי: וכתב אישום לרב ואין משגיחת כשרות – נו, תחזור על כל הסיפור.

מיכאל מלכיאלי: איך זה קשור לדיון הזה?

מירב בן ארי: מה זה קשור?

מירב בן ארי: הוא דווקא באמת בא.

מירב בן ארי: סתם הפרעת עכשיו.

מירב בן ארי: באמת הוא בא ודיבר עכשיו על העניין של הנשים המבוגרות.

מירב בן ארי: זה סתם מיותר.

מיכאל מלכיאלי: ואיפה ההוא גר ואיפה הזה.

מירב בן ארי: סליחה, חבר הכנסת שטרן, אתה רוצה להוסיף עוד משהו?

מירב בן ארי: אל תפריע לו.

מירב בן ארי: אתה רואה שאני משתלטת.

אלעזר שטרן: אני מעריך את זה.

אלעזר שטרן: תגידי לי איך את ממשיכה את הדיון הזה?

מירב בן ארי: אני רוצה לשמוע פה את ההתייחסות של הארגונים החברתיים שעשו עבודה מאוד חשובה.

מירב בן ארי: אני מניחה שיהיה מעניין לך לשמוע את עו"ד ציפורת שימל מאמונה שאני מניחה שיש לה להגיד דברים חשובים.

אלעזר שטרן: שאלה אחרונה על חלוקת השכר לנשים, אנחנו מתקדמים בזה, וגם על מה שהציג פה התקציבן של משרד הדתות.

אלעזר שטרן: לצערי הרב, אני יודע שהראשון לציון התבטא גם לאחרונה נגד נשים שהן משגיחות כשרות למרות שבבית שלו כמו בבית של שר הדתות וכמו בבית שלי, מי שמקפידה יותר על הכשרות או יש לה הזדמנות לפקח על הכשרות הרבה יותר ממני, זה האישה.

אלעזר שטרן: אני מקווה שזה ישתנה, יש בתים שזה לשמחתנו כבר משתנה.

אלעזר שטרן: אבל אני רוצה לומר משהו.

אלעזר שטרן: איך מסתדר הדבר הזה של שכר נשים, אפילו של מועצות דתיות, עם האמירה גם לאחרונה של הרב יוסף לא רק שלנשים אסור לשרת בצה"ל - עם זה הסתדרנו - אלא שנשים לא תהיינה או לא צריכות להיות משגיחות כשרות?

אלעזר שטרן: אני לא מבין למה, אבל אני מבין שזה גם יחסום כל התקדמות בתחום הזה בעתיד אם הראשון לציון ככה העביר בשיעור לאחרונה.

<דוד נחום: אני לא נכנס לנושאים כאלה.

מירב בן ארי: זה לא קשור, זה השר יתייחס.

אלעזר שטרן: אולי השר יתייחס לזה.

מירב בן ארי: כן.

מירב בן ארי: אני רוצה לשמוע עכשיו את עו"ד ציפורת שימל מאמונה, בבקשה.

<ציפורת שימל: שלום לכולם.

<ציפורת שימל: קודם כל, חשוב להדגיש ולהכניס אותנו באמת למסגרת.

<ציפורת שימל: כשאנחנו מדברים על ייצוג נשים במועצות הדתית צריך לזכור שהחובה ליישם את הייצוג ההולם, ולפעמים צר לי אבל לפעמים זה נשמע מפי אנשי המשרד כאילו כביכול זה נעשה באיזשהו חסד שהנה, אנחנו מייצגים נשים.

<ציפורת שימל: זו חובה שקיימת.

מירב בן ארי: לא.

מירב בן ארי: אנחנו דיברנו וגם השר דיבר שזה החוק והוא מקוים.

מירב בן ארי: הוא גם הציג פה את העמדה של היועץ המשפטי.

<ציפורת שימל: אוקי, מאה אחוז.

<ציפורת שימל: החובה הזאת שאובה כמובן מעיקרון השוויון.

<ציפורת שימל: היא נמצאת בכל מקום בחקיקה, בפסיקה, וגם כפי שציין השר לאחרונה בהנחיות של היועץ המשפטי לממשלה שדיבר על חובה של ייצוג הולם של שליש מחברות וחברי הרכב המועצות הדתיות, כך ששליש מהן תהיינה נשים.

<ציפורת שימל: אנחנו כמובן יודעים שהחובה הזאת מיושמת היום כמעט בכל המינהל הציבורי.

<ציפורת שימל: דווקא במיוחד בשירותי הדת שבהם כמו שידוע על אחת כמה וכמה יש צורך בעניין הזה, גם מטעמים היסטוריים, גם מטעמים הלכתיים שהיו שחלקם כבר לא רלוונטיים, מכל הטעמים האלה, בעבר נוצר מצב וקיים עדיין היום, ייצוג דל וחסר מאוד של נשים במועצות הדתיות.

<ציפורת שימל: הנושא של ההיבט ההלכתי כבר הוכרע לפני המון שנים - אנחנו יודעים, בפרשה של לאה שקדיאל.

<ציפורת שימל: לכן, כולם יודעים היום שמדובר היום שהמועצות הדתיות הן גוף מינהלי וככזה הן מחויבות לכל מה שקשור ולחובה שמתייחסת לנושא של הייצוג ההולם.

מירב בן ארי: את מכירה את השטח, מה המצב היום?

<ציפורת שימל: כפי שכתבנו בנייר העמדה שהגשנו, נכון לחודש מרץ 2016 כיהנו 46 נשים ב-36 מועצות דתיות בלבד, מתוך 130 מועצות דתיות שקיימות כשברובן מדובר רק באישה אחת או שתיים, מיעוטן במספר גדול מזה.

<ציפורת שימל: חשוב מאוד להדגיש שאין אפילו לא אישה אחת שמכהנת כיושב-ראש מועצה דתית או כממונה.

<ציפורת שימל: היום נעשה רווח הנושא הזה של ממונים של המועצות הדתיות.

<ציפורת שימל: זה איזשהו סוג של ברירת מחדל שהחוק מאפשר כאשר יש קושי בהרכב.

<ציפורת שימל: היום זה נעשה דבר שרווח ובמקום ליצור הרכב שהוא הרכב שוויוני בעצם ממונים.

מירב בן ארי: תגידי מה הקשיים של אישה, אני רוצה שתעני לי על זה.

<ציפורת שימל: בדיוק על זה אני רוצה לדבר.

<ציפורת שימל: גם אצל הממונים אין ולו אישה אחת שהיא ממונה וגם לא אישה שהיא בעלת זכות חתימה בכלל במועצות הדתיות.

<ציפורת שימל: צריך להבין ובאמת למקד את הדיון.

<ציפורת שימל: אני רוצה למקד אותו כי החובה היא מובנת לכולם.

<ציפורת שימל: אבל צריך למקד פה את הדיון כי אני חושבת שהשאלה הגדולה שעומדת פה היא הנושא של היישום של החובה הזו.

<ציפורת שימל: בהיבט הזה של יישום החובה הזו, לצערי הרב, גם היום הדבר הזה לא נעשה למרות הנחיות היועץ המשפטי לממשלה.

<ציפורת שימל: בעתירה שהוגשה לאחרונה על ידי - - -

דוד אזולאי: אני מציע לך שתחזרי בך במה שאת אומרת, את לא מדייקת בדברים.

דוד אזולאי: אני לא אפריע לך, אבל אני חושב שאת אומרת דברים לא מדויקים, ואני מעמיד אותך על טעותך.

דוד אזולאי: אם לא תתקני, אני אתקן.

מירב בן ארי: הוא יתקן.

<ציפורת שימל: אני גם רוצה לסיים את דבריי.

<ציפורת שימל: אני רוצה לומר שאפילו לאחרונה בעתירה שהוגשה על ידי הקליניקות של שערי משפט שאנחנו הצטרפנו כידיד לעתירה הזו, עלה שוב הנושא הזה שרק לאחרונה מונו, ובמקום למנות עוד שתי נשים שהיו צריכות להיכנס למועצה מקומית, תחתן מונתה רק אישה אחת.

<ציפורת שימל: צריך להבין מה זה אומר בפועל.

<ציפורת שימל: אישה אחת שיושבת בתוך הרכב של שבעה או תשעה גברים כאשר הסביבה היא גברית מובהקת, היכולת שלה להניע תהליכים, לעשות שינויים, ליישם דברים שהם מיטביים עבור נשים ושהם חשובים לנשים היא כמעט - - -

מירב בן ארי: אבל לא ענית לי על השאלה.

מירב בן ארי: השאלה שלי היא מה הם הקשיים שהיא נתקלת כשהיא באה.

מירב בן ארי: פה את מדברת על מישהי שהיא כבר בפנים והקושי העצום שלה להשפיע ולהניע דברים, אבל רגע לפני.

מירב בן ארי: כי לטענתך יש 46 והן רק ב-36 מועצות.

מירב בן ארי: איפה הקושי המרכזי לאישה היום להיכנס למועצה דתית?

<ציפורת שימל: כפי שאמרתי, היום ברוב המועצות הדתיות הדרך בה זה מתמנה זה על-ידי ממונים.

<ציפורת שימל: במקום לייצר הרכב של המועצה הדתית יש היום סוג של ברירת מחדל בחוק שמאפשר למנות ממונים שזה כמו סוג של ועדה קרואה.

דוד אזולאי: אולי תסבירי לנו למה ממנים ממונים.

<ציפורת שימל: אני אומר את הדברים שלי.

מיכאל מלכיאלי: אבל את מקשרת מין בשאינו מינו.

<ציפורת שימל: אני רוצה לסיים ולומר שלכן במצב הנתון כיום כל מה שקשור בהתייחסות רצינית לרצונות ולצרכים של נשים שבאים לידי ביטוי בהמון נושאים שדווקא המועצה הדתית נוגעת בהם, הם בעצם לא קיימים, אם זה כל מה שקשור בנושא המקוואות, אם זה בנושא העסקת משגיחות כשרות והנושא הזה מאוד רלוונטי למועצות הדתיות, הנושא של תקצוב שיעורים תורניים שיהיו גם לנשים שהם אינם מתקיימים בבית הכנסת.

<ציפורת שימל: זה דבר שהוא חסר ודל.

מיכאל מלכיאלי: זה קיים מטעם משרד הדתות.

מיכאל מלכיאלי: אולי אתם לא יודעים, אבל הוא מממן את זה.

מיכאל מלכיאלי: תעשו עבודה לפני שאתם באים לדבר.

<ציפורת שימל: אני אומרת את ה - - -

מיכאל מלכיאלי: מה את אומרת?

מיכאל מלכיאלי: את מה שקראת בעיתון?

מיכאל מלכיאלי: למדתי מכם משהו.

מירב בן ארי: סליחה, היא עשתה עבודה.

<ציפורת שימל: אדוני, אני לא מזלזלת בדברים שלך.

<ציפורת שימל: אל תזלזל בדברים שלי.

שולי מועלם-רפאלי: לא צריך לצעוק, חבר הכנסת מלכיאלי.

שולי מועלם-רפאלי: שלום לחברים ולחברות.

<ציפורת שימל: אני לא חושבת שהשיח הוא ראוי ומכבד בהקשר הזה.

אלעזר שטרן: את צריכה לברך את שולי שיש בדיון על נשים במועצות דתיות נציגה של הבית החרד"לי.

אלעזר שטרן: עד עכשיו כאילו לא - - -

מיכאל מלכיאלי: הם סומכים עליכם בתחום הזה.

שולי מועלם-רפאלי: חבר הכנסת שטרן אפילו לא זכאי להתייחסות.

<ציפורת שימל: אני חושבת שההבדל בין שני המונחים המשמעותיים: ייצוג וייצוג הולם, הם לב לבו של העניין כאן.

<ציפורת שימל: המשרד לשירותי דת אכן מייצר ייצוג, אבל לצערי הייצוג הזה הוא רחוק עדיין.

<ציפורת שימל: עשינו כברת דרך גדולה, אבל הוא עדיין רחוק מהעיקרון החקיקתי של הייצוג ההולם.

מירב בן ארי: אדוני השר, האם אתה רוצה להתייחס לעניין הזה, לנקודה שהיא דיברה על חברות המועצות הדתיות שהמספר נמוך?

דוד אזולאי: אני חושב שיש פה משהו לא מובן בעיקרון של הדברים.

דוד אזולאי: הגברת שדיברה פה, את יודעת שיש הבדל בין הרכב לממונה.

דוד אזולאי: הרכב מועצה דתית מורכב בצורה כזו של 45% הרשות המקומית כשהיא קובעת את הנציגים שלה והיא יכולה לקבוע מה שהיא רוצה, לשר יש 45% ולרבנות יש 10%.

<ציפורת שימל: אדוני, אני מודעת לחוק.

מירב בן ארי: גברתי, לא להפריע.

מירב בן ארי: אני שמרתי על זכותך.

דוד אזולאי: אני רוצה שתדעי שאנחנו מאוד משתדלים לעבוד בשיתוף פעולה עם הרשות המקומית כדי להגיע לאיזשהו איזון של ייצוג נשים הולם בכל מקרה.

דוד אזולאי: לגבי ממונים - מה לעשות?

דוד אזולאי: החוק מאפשר כאשר המועצה המקומית או הרשות המקומית לא מצליחה להגיע להבנה לגבי הרכב בגלל חילוקי דעות שונים, ואת מכירה את זה, גברתי, ויודעת שיש שם קואליציה ואופוזיציה ולא תמיד מגיעים לעמק השווה.

דוד אזולאי: לכן, יש כלי שהמחוקק קבע אותו והוא האופציה של הרכבת מועצה דתית ממונה, וגם זה לתקופה מסוימת עד שתיבחר המועצה הדתית.

דוד אזולאי: לגבי המועצה הדתית הממונה - אני לפחות יכול להגיד לך שעד היום אין מועצה דתית ממונה אחת שלא היתה אישה שם.

דוד אזולאי: זה 50% נשים מפני שזה שניים.

דוד אזולאי: שניים נמצאים שם וגם להם יש זכות.

דוד אזולאי: הם גם בעלי זכות חתימה.

דוד אזולאי: מי שלא יודע, אני מציע לו - - -

<קריאות: אין כזה דבר, לנתון הזה אין שחר.

<ציפורת שימל: איפה יש?

דוד אזולאי: איך את יכולה להגיד שאין שחר?

דוד אזולאי: את לא יודעת על מה את מדברת.

<נילי בן גיגי: אני יכולה לתת את המקרה שלי?

מיכאל מלכיאלי: השר לא ניזון משמועות ומעיתונים.

מיכאל מלכיאלי: הוא יודע והוא ממנה.

<קריאה: גם אנחנו עושים עבודה.

מיכאל מלכיאלי: אתם לא עושים שום עבודה ביחס למה שהשר יודע.

מירב בן ארי: סליחה, סליחה, אדוני.

שולי מועלם-רפאלי: חבר הכנסת מלכיאלי, - - -

מירב בן ארי: שולי, אל תפריעי – תודה.

מירב בן ארי: אני מתמודדת עם זה כבר שעה, תאמיני לי.

מירב בן ארי: הגעת עכשיו.

שולי מועלם-רפאלי: גברתי יודעת איפה הייתי.

אלעזר שטרן: בעמונה.

שולי מועלם-רפאלי: גם בעמונה, אבל בעיקר בקבלת הפנים לנשיא הפרלמנט היווני בגלל הפעילות החשובה של זיכרון שואה ביוון.

שולי מועלם-רפאלי: שטרן, אל תריב איפה שלא חייב.

מירב בן ארי: נכון, אני יודעת.

מירב בן ארי: חבר הכנסת מלכיאלי, אני מאוד מאוד מבקשת ממך.

מירב בן ארי: יש כאן ארגונים רציניים מאוד שעשו עבודת מחקר לפני שהגיעו.

שולי מועלם-רפאלי: אני מתפלאה עליך.

שולי מועלם-רפאלי: אתה בא מהרשויות המקומיות ואתה יודע כמה חשוב להשמיע קול של נשים.

מיכאל מלכיאלי: ברור, אבל - - -

שולי מועלם-רפאלי: נו?

מיכאל מלכיאלי: אז קולות - יאללה, קולות.

מירב בן ארי: חברי הכנסת, אם יש כאן איזושהי אי-הבנה אנחנו נבקש תשובות לוועדה.

מירב בן ארי: בשביל זה אנחנו פה.

מירב בן ארי: תנו לנו דוגמה לנשים שיש להן זכות חתימה ואותן ועדות ממונות.

מירב בן ארי: אבל זה התפקיד שלי ותאמינו לי שאני יודעת מה לעשות.

דוד אזולאי: אני רוצה להביא עוד נתון אחד למען הדיוק.

דוד אזולאי: בתקופתי נתמנו בסך הכול ארבע מועצות ממונות וכל השאר, עשרים מועצות דתיות זה הרכבים שיש שם ייצוג גם לרשות המקומית, גם לרב המקומי וגם לשר, והכול בשיתוף פעולה.

דוד אזולאי: בכל המקרים יש ייצוג לנשים כפי שהיועץ המשפטי מחייב אותנו.

דוד אזולאי: אנחנו פעלנו על-פי החוק.

דוד אזולאי: זה שזה לא לשביעות רצונך, אני מבין אותך.

דוד אזולאי: אני מציע לך שאת השינוי תתחילי לא במועצות הדתיות, זה מלמטה.

דוד אזולאי: תתחילי מלמעלה, תתחילי ברשימת הנשים לכנסת, ברשימת המועמדים לכנסת.

דוד אזולאי: לאחר מכן ברשימת המועמדים לרשות המקומית.

אלעזר שטרן: בש"ס?

אלעזר שטרן: בש"ס?

מיכאל מלכיאלי: בוא נתחיל אצלכם.

דוד אזולאי: כשאנחנו נראה איך אתם מתנהלים אנחנו נשתדל גם לאמץ את השיטה שלכם.

דוד אזולאי: נראה איך אתם עושים את זה.

דוד אזולאי: כל עוד וזה לא קורה אל תבואו ותתחילו מהמדרגה הראשונה.

דוד אזולאי: בואו נתחיל מלמעלה.

דוד אזולאי: הבנת אותי?

דוד אזולאי: עם כל הכבוד וההערכה, אני מציע לך, גברתי, ללמוד את הנתונים.

דוד אזולאי: חסר לך נתונים.

דוד אזולאי: אשמח מאוד שתבואי אליי ואני אתן לך נתונים יותר מדויקים ממה שאת נותנת כאן.

דוד אזולאי: תודה.

<ציפורת שימל: מעניין שהפניות שלנו לקבל נתונים - - -

מירב בן ארי: לא, לא.

מירב בן ארי: אני חייבת להמשיך.

מירב בן ארי: חברת הכנסת שולי מועלם, בבקשה.

שולי מועלם-רפאלי: תודה רבה, גברתי.

שולי מועלם-רפאלי: אני מתנצלת שהגעתי רק עכשיו.

שולי מועלם-רפאלי: הייתי חלק מקבלת פנים לנשיא הפרלמנט היווני.

שולי מועלם-רפאלי: אדוני השר, אני רוצה להמשיך מהנקודה שהפסקת.

שולי מועלם-רפאלי: אם ברור לכולנו שצריך להיות יותר ייצוג לנשים במועצות הדתיות אז אני אשמח לקבל ממך נתונים כי שוב ושוב, שוב ושוב, בקשות של ארגונים לקבל נתונים נתקלות בתשובות שליליות.

שולי מועלם-רפאלי: בתור התחלה אשמח אם הוועדה, ודרך זה לחברי הוועדה, תקבל נתונים.

שולי מועלם-רפאלי: נשמח לקבל את הנתונים וללמוד את הנתונים כי איכשהו יש תחושה כל פעם שאנחנו דנים בנושא הזה שמה שאנחנו יודעים, ויש לומר שאנחנו יודעים לא מעט, ומה שאומר המשרד, ואדוני יודע כמה שיתופי פעולה יש לנו בהרבה נושאים.

שולי מועלם-רפאלי: יש נקודה אחת שאני רוצה לדבר עליה.

שולי מועלם-רפאלי: זה לא מספיק שתהיה אישה אחת.

שולי מועלם-רפאלי: זה סוג של עלה תאנה.

שולי מועלם-רפאלי: אני לא חושבת שבמציאות של תשע"ז - 2017 במדינת ישראל שבה נשים הן חלק מהותי מהמרחב הציבורי - - -

אלעזר שטרן: שולי, אם נשים כל כך חשובות לכם למה הטלתם וטו על זה שתבחר אישה רב ראשי לישראל?

אלעזר שטרן: אני אומר את זה באמת, למה הטלתם וטו על צירוף נשים לגוף הבוחר?

אלעזר שטרן: אל תבחרו רבנים שהם נגד שירות נשים בצה"ל ונגד נשים שהן משגיחות כשרות.

אלעזר שטרן: אי-אפשר לבוא לפה ו - - -.

אלעזר שטרן: דווקא בזה שר הדתות צודק.

מיכאל מלכיאלי: לא רק בזה.

מירב בן ארי: חבר הכנסת שטרן, זה תשאל אותה אחר כך? תן לה.

שולי מועלם-רפאלי: אני מבקשת שתוקם איזושהי ועדה אצלך שתבחן את הגדלת מספר הנשים במועצות הדתיות.

שולי מועלם-רפאלי: חבר הכנסת מלכיאלי, אל תפריע לשר כשאני מדברת אליו.

שולי מועלם-רפאלי: זה לא מכובד.

שולי מועלם-רפאלי: לעניות דעתי, עברו הזמנים שלא היו נשים מוכשרות לעניין.

שולי מועלם-רפאלי: עברו הזמנים שלא מצאנו נשים מוכשרות לעניין?

מיכאל מלכיאלי: איפה היית בקדנציה הקודמת?

שולי מועלם-רפאלי: פעלתי בזה בלי הפסקה.

מיכאל מלכיאלי: ומה יצא מהפעילות שלך?

מיכאל מלכיאלי: זה לא נכון לתקוף שר.

מיכאל מלכיאלי: המפלגה שלה ישבו במשרד ולא מינו כמו השר, למה?

שולי מועלם-רפאלי: חבר הכנסת מלכיאלי, בכנסת הקודמת, יודע השר דוד אזולאי, - - -

מירב בן ארי: אבל הוא מסתדר מצוין עד עכשיו.

מירב בן ארי: היא היתה בקדנציה הקודמת והוא היה, אבל אתה לא היית.

שולי מועלם-רפאלי: חבר הכנסת מלכיאלי, אני חושבת שהתחלת גרוע.

שולי מועלם-רפאלי: אני באמת מציע לך, תלמד את הנושאים לפני שאתה מגיע לוועדות.

מיכאל מלכיאלי: תודה על העצות, למדתי.

מיכאל מלכיאלי: אני מכיר את הנושא.

שולי מועלם-רפאלי: עכשיו אם תאפשר לי לדבר אני מאוד אודה לך.

שולי מועלם-רפאלי: אני מנהלת שיח מול השר.

שולי מועלם-רפאלי: לא הוא ולא אני זקוקים לעזרה שלך.

שולי מועלם-רפאלי: די, באמת.

מיכאל מלכיאלי: בסדר גמור.

מיכאל מלכיאלי: תדייקי בנתונים שלך.

דוד אזולאי: אני מציע - - -

מירב בן ארי: אני מבקשת לא להפריע.

מירב בן ארי: השר יגיב.

שולי מועלם-רפאלי: אני אגיד את הנתונים שלי ואם השר יחשוב שצריך לתקן אותי הוא יתקן אותי.

שולי מועלם-רפאלי: תודה רבה.

דוד אזולאי: את אמרת עכשיו אמירה קשה כאן כלפי חבר.

שולי מועלם-רפאלי: אדוני השר, אתה מכיר אותי שאני בדרך כלל מאוד לא נוטה להגיד אמירות קשות.

שולי מועלם-רפאלי: אבל אתה מסתדר לבד, אתה הרבה שנים במקום הזה.

שולי מועלם-רפאלי: אתה שר שעושה עבודה טובה בהרבה נושאים.

שולי מועלם-רפאלי: אין צורך להביא את חבר הכנסת מלכיאלי כגיבוי.

מיכאל מלכיאלי: אף אחד לא הביא.

דוד אזולאי: הוא חבר ועדה.

מירב בן ארי: הוא הגיע לבד.

שולי מועלם-רפאלי: מצוין.

<קריאה: לא מכובד, לא מכובד.

אלעזר שטרן: זה גם לא יפה שאתה שואל איפה הם היו בקדנציה הקודמת?

אלעזר שטרן: שאלה קשה מדי.

שולי מועלם-רפאלי: לא.

מירב בן ארי: אל תפריעו לה.

מירב בן ארי: יש כאן אנשים שאני רוצה לשמוע אותם ועוד לא שמעתי אותם.

מירב בן ארי: הם באו במיוחד.

שולי מועלם-רפאלי: בקדנציה הקודמת עשינו עבודה מאוד יסודית וגייסנו הרבה נשים שהגישו מועמדות והכנסת נפלה.

שולי מועלם-רפאלי: אני לא מבטלת את זה שאולי לא עשינו מספיק.

שולי מועלם-רפאלי: אני רק רוצה שננסה ביחד עם הארגונים שפועלים מתוך ההבנה שבמועצות הדתיות חייבות להיות יותר נשים שצריכות לתת מענים לציבור הרחב ש-50% ממנו נשים.

שולי מועלם-רפאלי: אני שוב אגיד את הדבר שלי מאוד מאוד קשה.

שולי מועלם-רפאלי: לי מאוד קשה שגברים אחראים על מקוואות במדינת ישראל.

שולי מועלם-רפאלי: מה לעשות?

שולי מועלם-רפאלי: זה נראה לי מנוגד לכל תפיסת העולם של העם היהודי לדורותיו.

שולי מועלם-רפאלי: זה שגבר אחראי על מקוואות לנשים במועצות הדתיות היא נקודה שלדעתי ממנה חייבים להתחיל את התיקון, אדוני השר.

שולי מועלם-רפאלי: יש לנו דוגמאות לזה שעושים את זה במקומות מסוימים.

שולי מועלם-רפאלי: אני מקבלת את מה שאמרת על 45% ו-45% ו-10%, זה נתונים שכולנו מודעים להם.

שולי מועלם-רפאלי: יחד עם זאת, אני חושבת כשהמשרד יביא יותר נשים, ויש יותר נשים מכל הקשת של העולם הדתי במדינת ישראל, זה יחייב גם את הרשות להביא יותר נשים.

שולי מועלם-רפאלי: דרכך, אדוני השר, גם הרבנים הראשיים יביאו יותר נשים כי בכל זאת יש לך השפעה גם שם.

מירב בן ארי: תודה רבה, חברת הכנסת מועלם.

מירב בן ארי: אני רוצה לשמוע, בבקשה, את עו"ד שגיא אגמון סמנכ"ל ויועץ משפטי של עמותת חדו"ש לחופש דת ושוויון.

מירב בן ארי: אדוני, בבקשה, שתי דקות.

<שגיא אגמון: אדבר בקצרה.

<שגיא אגמון: יש לנו כאן שני נושאים גדולים כשאחד זה המועצות והשני זה הממונים.

<שגיא אגמון: בנושא המועצות – הנתון, ואת הנתונים שלנו אנחנו לוקחים מילקוט הפרסומים, 5% מהחברות הן נשים, 95% הם גברים.

<שגיא אגמון: אלה הנתונים נכון למרץ 2016.

<שגיא אגמון: כשנתן היועץ המשפטי את החלטתו ביולי 2016 של 30% נשים, הוא הנחה את המשרד לשירותי דת להוציא נוהל חדש ומחייב שיחול על כל המועצות הדתיות באשר הן.

<שגיא אגמון: נוהל כזה אין.

<שגיא אגמון: אנחנו פנינו פעמיים במכתבים בדרישה מתי מתפרסם הנוהל הזה ולא קיבלנו שום תשובה.

<שגיא אגמון: מסקנתנו היא שאם חצי שנה לא הצליחו לגבש את הנוהל כנראה שלא מאוד רוצים לגבש אותו.

<שגיא אגמון: לגבי הצד של הממונים - גם כאן

<שגיא אגמון: הנתון עומד כרגע על כ-5%.

<שגיא אגמון: אנחנו הסתכלנו על מינויים אחורה ואלה המספרים לפי ילקוט הפרסומים.

<שגיא אגמון: הבעיה המרכזית בנושא המינויים שבניגוד למועצות דתיות שיתחלפו ובשאיפה גם האנשים יתחלפו ואפשר יהיה להכניס יותר נשים, הרי שהממונים הם ממונים לנצח.

<שגיא אגמון: מי שהגיע לתפקיד ממונה, כל עוד לא נבחרה מועצה דתית, ובדרך כלל לא נבחרת מועצה דתית, נשאר בתפקיד.

<שגיא אגמון: זו בעיה שמודעים לה הרבה שנים.

<שגיא אגמון: בינואר 2015 המשרד לשירותי דת הבטיח שהוא יטפל בבעיה הזו וייתן תשתית משפטית לזה שהמינויים יוארכו ואז כשיהיה תהליך של הארכה תהיה אפשרות גם להחלפה.

<שגיא אגמון: גם זה לא קרה.

<שגיא אגמון: לכן, אנחנו נמצאים עם מצבים היסטוריים של אנשים שמונו לפני 15 ואולי 20 שנה ואין שום אפשרות להחליף אותם.

<שגיא אגמון: גם בזה הנוהל חייב לטפל כי אחרת השינוי יהיה מאוד מאוד הדרגתי ונראה אותו ב-2030 או 2040.

<שגיא אגמון: הנקודה האחרונה שהיא אולי קצת פחות חשובה אבל גם אליה יש התייחסות באותו סיכום של היועץ המשפטי לממשלה זה הנושא של חשבות שמלוות את המועצות הדתיות.

<שגיא אגמון: גם שם אחוז הנשים הוא מזערי.

<שגיא אגמון: גם לזה יש הסכמה כללית וגם המשרד הסכים באותו דיון שצריך להיות שם שוויון, או לפחות איזשהו ייצוג הולם.

<שגיא אגמון: הנושא הזה כרגע אינו מוסדר ואותו נוהל שהמשרד לשירותי דת צריך להוציא חייב להתייחס גם לנקודה הזו.

<שגיא אגמון: כמו ששמעתם מהארגונים, אנחנו פנינו כחדו"ש אבל יש עוד גם הרבה ארגונים אחרים שפנו.

<שגיא אגמון: אנחנו לא מקבלים תשובות.

מירב בן ארי: השר יתייחס.

מירב בן ארי: תודה רבה.

מירב בן ארי: נילי בן גיגי, מועצה דתית ירושלים - סיעת התעוררות, בבקשה.

<נילי בן גיגי: תודה רבה, יושבת-ראש הוועדה.

<נילי בן גיגי: אני דוגמה חיה למה שדובר.

מירב בן ארי: את חברה במועצה דתית?

<נילי בן גיגי: אני אמורה להיות.

<נילי בן גיגי: אני נציגה של סיעת התעוררות למועצה הדתית בירושלים.

<נילי בן גיגי: המועצה שם היא מועצה ממונה שזה כמו ועדה קרואה כבר למעלה מ-16 שנה.

מירב בן ארי: כמה נשים יש שם היום?

<נילי בן גיגי: אין.

מירב בן ארי: לא, כמה בכלל יש?

<נילי בן גיגי: אין.

מירב בן ארי: אנשים.

<נילי בן גיגי: אנשים?

<נילי בן גיגי: יש כרגע ועדה קרואה.

מירב בן ארי: כל ועדה היא שניים.

<נילי בן גיגי: אז זה שניים.

<נילי בן גיגי: 16 שנה יש שם ועדה ממונה.

<נילי בן גיגי: יותר מזה, בשנה האחרונה הוועדה הממונה הזו נתונה לחקירות משטרה בגלל שחיתות.

<נילי בן גיגי: שניים מחברי המועצה הושעו מתפקידם בגלל השחיתות.

<נילי בן גיגי: אחד הדברים החמורים מאוד בוועדה ממונה כאשר אין מועצה נבחרת - - -

דוד אזולאי: את מדברת לא על חברי מועצה, את מדברת על עובדי מועצה.

<נילי בן גיגי: נכון מאוד.

<נילי בן גיגי: גם היושב-ראש נחקר, ואתם יודעים את הדבר.

<נילי בן גיגי: הוא נמצא שם למעלה מ-16 שנה.

דוד אזולאי: את יודעת, הרבה אנשים נחקרים.

אלעזר שטרן: בסדר, זה יש גם רב ראשי ורב של עיר.

אלעזר שטרן: זה לא קשור.

אלעזר שטרן: בכל שירותי הדת האלה יש פוטנציאל גדול לקחת את זה לשחיתות.

מיכאל מלכיאלי: ואנשי צבא, ועוד כל מיני.

<נילי בן גיגי: תנו לי לסיים את דבריי, בבקשה.

<נילי בן גיגי: המשמעות החמורה של מועצה ממונה שאינה נבחרת זה היעדר שקיפות ציבורית.

<נילי בן גיגי: זה מתכון בטוח להתפתחות של שחיתויות כמו שאנחנו רואים במועצה בירושלים.

<נילי בן גיגי: אין שקיפות, עושים שם מה שרוצים.

<נילי בן גיגי: זה מתנהל כמו מאפיה, ואני מרשה לעצמי לומר את הדברים החמורים הללו, למעלה מ-16 שנה.

<נילי בן גיגי: כאשר כבוד השר מדבר על ייצוג של נשים במועצות ממונות אני לא יודעת מאיפה הוא מביא את הנתון הזה, ובאמת מחילה.

<נילי בן גיגי: אנחנו מכירים נתונים הפוכים לחלוטין.

<נילי בן גיגי: אנחנו מתווכחים פה על העובדות.

<נילי בן גיגי: אני אשמח מאוד שנקבל את הנתונים האלה כי משום מה הם לא קיימים.

מירב בן ארי: הוא יתייחס.

<נילי בן גיגי: אני דוגמה קיימת לכך.

<נילי בן גיגי: התחילו למנות את המועצה ונעצרו.

<נילי בן גיגי: מעניין למה - כי הנציג הממונה הוא מטעם ש"ס.

<נילי בן גיגי: לאף אחד אין שום אינטרס לשנות את זה, זה נורא נוח להם שזה נשאר ככה.

דוד אזולאי: בקדנציה הקודמת היה מישהו לא מש"ס.

אלעזר שטרן: זה היה אותו דבר.

אלעזר שטרן: בית חרד"לי וש"ס זה אותו דבר.

מיכאל מלכיאלי: הוא לא מש"ס.

מירב בן ארי: די להפריע כבר.

מירב בן ארי: אני רוצה לשמוע אותה.

<נילי בן גיגי: תנו לי לסיים את דבריי.

<נילי בן גיגי: המועצות הממונות כבר במשך שנים, לא רק בקדנציה הנוכחית, זאת הדרך של משרד הדתות לא להביא למועצה נבחרת ולא להכניס נשים.

<נילי בן גיגי: פשוט משאירים את המועצה, אין להם שום סיבה - - -

מירב בן ארי: תודה, גברתי.

<נילי בן גיגי: אם אפשר רק עוד נקודה אחת, ממש משפט אחד.

<נילי בן גיגי: דיברנו פה על תקציב מגדרי.

<נילי בן גיגי: אני חושבת שזה יעניין את חבר הכנסת שטרן.

<נילי בן גיגי: אולי צריך להזכיר שרק לאחרונה נעשו העלאות השכר במועצות הדתיות.

<נילי בן גיגי: ליושבי הראש העלו ב-50%, לבלניות העלו ב-10%.

<נילי בן גיגי: תחזיקו חזק, לחלקן זה תוספת של 200 שקל למשכורת שלהן.

<נילי בן גיגי: אז אם אנחנו מדברים פה על שוויון מגדרי תסתכלו מה קורה בשכר.

<נילי בן גיגי: אני חושבת שזה הדוגמה הטובה ביותר.

מירב בן ארי: תודה רבה.

מירב בן ארי: זו נקודה חשובה.

מירב בן ארי: יעל רוקמן, מנכ"לית קול"ך, בבקשה.

<יעל רוקמן: אני רוצה להעלות נקודה אחת.

<יעל רוקמן: לא מזמן פורסמו הפרוטוקולים של הרבנות הראשית שדנו בעתירה בנושא מקוואות.

<יעל רוקמן: אנחנו רואים שמתנהל שם דיון שלם של מועצת הרבנות הראשית שכולה גברים, ומופיעים רבנים, מופיעים בפניה יועצים - - -

מיכאל מלכיאלי: אני מתנצל שאני יוצא.

מיכאל מלכיאלי: יש לי שאילתה בעוד עשר דקות.

מיכאל מלכיאלי: נראה לי שאלעזר ימלא את מקומי בצורה טובה.

מירב בן ארי: חבר הכנסת מלכיאלי, זה בסדר.

אלעזר שטרן: השר, אתה רוצה שאשב לידך?

דוד אזולאי: אני לא מפחד.

<יעל רוקמן: כולם גברים, והם דנים לגבי החוויה של אישה ומה פוגע בפרטיות שלה ומה זה סתם פרובוקציה של נשות מקווה – ציטוט מתוך הפרוטוקולים של הרבנות הראשית ביחס לבג"צ המקוואות.

<יעל רוקמן: וזה אבסורד, ואני מצטרפת כאן לחברת הכנסת שולי מועלם.

<יעל רוקמן: אנחנו מדברים כאן על גוף שהוא יחידת סמך של המשרד לשירות דת, מדברים על נשים ועל חוויות של נשים.

<יעל רוקמן: לא ייתכן שב-2017 ינהלו דיונים כאלה בלי שנשים תהיינה חלק.

מירב בן ארי: כן, נקודה חשובה.

מירב בן ארי: תודה רבה.

מירב בן ארי: עו"ד אלעד קפלן ממכון עתים, בבקשה אדוני.

<אלעד קפלן: תודה.

<אלעד קפלן: באנו לשמוע ניתוח מגדרי של התקציב של המשרד לשירותי דת.

<אלעד קפלן: להגיד שיש 50% גברים ו-50% נשים בחברה ולכן השירותים ניתנים באופן שוויוני, זה לא ניתוח מגדרי.

<אלעד קפלן: ברשות יושבת-ראש, על סמך מעט הנתונים שיש לנו אשמח לעשות ניתוח מגדרי קצר באופן עצמאי.

מירב בן ארי: יש לך שתי דקות לניתוח מגדרי, תתמקד בדברים החשובים.

<אלעד קפלן: דבר ראשון, התפקידים החשובים ביותר בתוך המשרד לשירותי דת סגורים לחלוטין בפני נשים, ובדגש על תפקידי הנהגה תורניים, תפקידי רבנות, רבני שכונות, ואפילו יועצים משפטים לדיינים.

<אלעד קפלן: בבתי הדין הרבניים כיום מכהנים אך ורק גברים.

<אלעד קפלן: יש היום תביעה תלויה ועומדת של עתים ומרכז רקמן בדיוק על הנקודה הזו.

<אלעד קפלן: אם השר לשירותי דת מעוניין לתמוך בכך שימונו כעת נשים כיועצות משפטיות בבתי הדין הרבניים, אנחנו נשמח לכך מאוד.

<אלעד קפלן: כרגע המדינה לא מוכנה לערוך מכרז ייעודי בנושא הזה.

מירב בן ארי: רגע.

מירב בן ארי: כרגע המכרז הוא כיום ליועץ משפטי מופנה גם לגבר וגם לאישה?

<אלעד קפלן: כיום במכרז יש קריטריונים שמגבילים מאוד נשים.

<אלעד קפלן: התפקידים פתוחים באופן רשמי מאז שנת 2007, בפועל עד היום לא התמנתה אף לא אישה אחת.

<אלעד קפלן: אני חושב שהגיע למכרז ייעודי ולמנות נשים לתפקיד, לא רק בתיאוריה אלא גם בפועל.

<אלעד קפלן: בהיעדר נתונים על התקציב הממשי, על נתוני השכר, בדקנו בדוח הממונה על השכר במשרד האוצר על המועצות הדתיות, וזה נתונים לשנת 2014.

<אלעד קפלן: לגברים יש 1,469 משרות, לנשים יש 853 משרות בלבד.

<אלעד קפלן: כלומר, 70% יש יותר משרות לגברים.

<אלעד קפלן: לפי הדוח, השכר הממוצע של גברים הוא 68% יותר מהשכר של נשים בתוך המשרד, ו-86% מהנשים שמכהנות במועצות הדתיות מקבלות שכר נמוך מהממוצע במשק לעומת רק 59% מהגברים.

<אלעד קפלן: אם יש שינוי בנתונים האלה מאז שנת 2014 גם את זה אנחנו מאוד נשמח לשמוע.

<אלעד קפלן: איפה כן מצאנו איזשהו סוג של ניתוח מגדרי?

<אלעד קפלן: ככה מתחבא לו בתוך חוזר מנכ"ל של המשרד לשירותי דת שיצא ממש לאחרונה, לפני מספר חודשים.

<אלעד קפלן: יש שם נתונים על הגדרות התפקיד של התפקידים השונים של נותני שירותי הדת.

<אלעד קפלן: בגלל שהתפקידים נחלקים בצורה מאוד ברורה בין נשים ובין גברים אפשר לראות איך המשרד מגדיר את התפקיד של נשים ואיך הוא מגדיר את תפקיד הגברים.

<אלעד קפלן: למשל, תפקיד של בלנית, תפקיד שמכהנות בו כידוע נשים.

<אלעד קפלן: לפי חוזר המנכ"ל הזמן שמוקצב לכל בלנית לטפל בטובלת זה שלוש דקות, והזמן שמוקצב לניכוי חדר זה שתי דקות בלבד.

<אלעד קפלן: כשלוקחים תפקיד שמכהנים בו גברים כמו רשמי נישואין, כמה זמן מקבל רשם הנישואין כדי לטפל בתיק נישואין?

<אלעד קפלן: הוא מקבל 75 דקות.

<אלעד קפלן: אם הוא מטפל בתיק רווקות שזה תיק פשוט יחסית שבו צריך לשמוע את עדות העדים, הוא מקבל 60 דקות.

<אלעד קפלן: כלומר, לפי חוזר מנכ"ל בלנית אמורה לנקות למעלה מ-35 חדרים בזמן שרשם נישואין מטפל בתיק נישואין אחד.

<חזקיהו סאמין: תיק נישואין מתפרס על כמה חודשים.

<קריאות: אנחנו מאוד זריזות ונורא יעילות.

מירב בן ארי: תשאיר לו את ה-60 ואת ה-75.

מירב בן ארי: לא על זה אנחנו מלינים.

שולי מועלם-רפאלי: כן, אבל עדיין שתי דקות לניקוי חדרים?

<אלעד קפלן: יש פה שתי אפשרויות: או שהמשרד לשירותי דת חושבים שנשים הן סופר מוכשרות, הן סופר נשים.

<אלעד קפלן: הן כל כך טובות שהן יכולות לעשות כל כך הרבה עבודה בזמן שגבר מטפל בתיק אחד.

<קריאה: בתת-שכר.

<אלעד קפלן: ואז עולה השאלה, למה לא מכהנות יותר נשים בתפקידים בכירים בתוך הממסד.

<אלעד קפלן: או שיש אפשרות אחרת.

<אלעד קפלן: אולי היה צריך להסביר פה את הגדרת התפקיד ואת שכר הגברים לעומת הגדרת התפקיד, היקף המשרה ושכר הנשים, ופשוט קבעו את זמני הטיפול בהתאם.

מירב בן ארי: תודה רבה, אלעד.

מירב בן ארי: אדוני השר, ממה ששמענו פה ואלו אנשים שיש להם נתונים טובים, נראה לי שכדאי שמישהו מהמשרד ייפגש או לפחות לקחת את הדברים כי הם עשו כאן מחקר דווקא חשוב מאוד.

מירב בן ארי: תני פרנק, ראש תחום ומדינה בנאמני תורה ועבודה.

<תני פרנק: אעשה זאת קצר באמת לאפשר לשר להשיב, נשמח לשמוע.

<תני פרנק: אתייחס גם למשהו שהשר אמר.

<תני פרנק: השר ציין שמונו בזמנו ארבעה ממונים.

<תני פרנק: לפי נתונים שאנחנו קיבלנו ממשרדו של השר, בזמן שהשר מכהן מונו 24 ממונים, וזה רק נכון לאוגוסט האחרון.

<תני פרנק: זאת אומרת שכנראה עד היום השר בטח הספיק למנות עוד כמה ממונים.

<תני פרנק: אף אחד מהם היא לא אישה לפי מה שאנחנו קיבלנו באוגוסט האחרון.

דוד אזולאי: האם תוכל לחזור על הנתון האחרון?

דוד אזולאי: לא שמעתי.

<תני פרנק: הנתון האחרון שקיבלנו מהמשרד לשירותי דתי באוגוסט 2016, אוגוסט האחרון, זה שהשר מינה בזמן כהונתו 24 ממונים וכולם גברים.

<תני פרנק: יכול להיות שמאז השר הספיק למנות עוד נשים.

דוד אזולאי: הלוואי, הלוואי.

דוד אזולאי: לפחות כך הייתי מבטיח לעצמי עוד כמה קדנציות בתנועה בגלל זה.

<תני פרנק: אני יכול להעביר לשר את הנתון.

<תני פרנק: זה נתון ממי שאחראית על חופש המידע במשרד לשירותי דת.

<תני פרנק: דבר שני שהתייחסו אליו כאן קודם - ההנחיה של היועץ המשפטי לממשלה ממה שאנחנו מבינים היא נאכפת אולי לא בצורה מלאה, אבל היא נאכפת.

<תני פרנק: אני בטוח שהשר באמת מתכוון לאכוף אותה בצורה טובה ויעילה.

<תני פרנק: הבעיה היא שיש מתוך 131 מועצות דתיות רק 56 הרכבים.

<תני פרנק: זאת אומרת שבפועל מעט מאוד נשים יכולות להתמנות בגלל שפועל רק 42% מהמועצות יש הרכב.

<תני פרנק: לפי החוק אמורים להרכיב את כל ההרכבים עד שנה אחרי הבחירות לרשויות המקומיות שזה היה לפני שנתיים וחצי.

<תני פרנק: זאת אומרת, אנחנו כרגע בפיגור די רציני במינוי הרכבים.

<תני פרנק: לכן, גם אם יש הנחיה, אפילו אם היא תהיה טובה יותר וימנו 50% נשים, בפועל כמות הנשים שימונו היא קטנה.

<תני פרנק: נשמח לשמוע מה השר עושה כדי להביא לכך שכל ההרכבים יחודשו.

מירב בן ארי: תודה רבה.

מירב בן ארי: מזל וזה טוב שהארגונים מאוד ממוקדים וחדים.

מירב בן ארי: יעל יחיאלי, בבקשה.

<יעל יחיאלי: בוקר טוב.

<יעל יחיאלי: חברת הכנסת, שאלת לגבי נשים במועצות דתיות ומה הן מספרות.

<יעל יחיאלי: אנחנו בקשר עם 52 נשים במועצות דתיות שמכהנות.

<יעל יחיאלי: זה קבוצת הווטצאפ הכי פעילה שיש לי.

<יעל יחיאלי: אתן דוגמה אחת.

<יעל יחיאלי: מחר הולכת להיות ועדה מיוחדת בזכרון יעקב כשנושא הוועדה הוא ליאת מלכה, חברת מועצה.

<יעל יחיאלי: לזה הזמינו.

<יעל יחיאלי: היא חברה מועצה דתית בזכרון ומהרגע שהיא נכנסה היא ניסתה להבין מה קורה במועצה.

<יעל יחיאלי: בגלל שהיא ניסתה ושאלה שאלות למחר יש זימון לישיבה במועצה הדתית כשהנושא שלה הוא ליאת מלכה והכפשותיה.

<יעל יחיאלי: יש לי את המכתב.

<יעל יחיאלי: שוב, היא אישה דתיה שמבקשת שקיפות ובגלל שהיא מבקשת שקיפות עושים עליה ועדה.

<יעל יחיאלי: זה המצב של חלק מהנשים במועצות הדתיות.

<יעל יחיאלי: הן בודדות שם, הן נאבקות.

דוד אזולאי: מי זימן את הדיון הזה?

<יעל יחיאלי: יושב-ראש המועצה הדתית.

דוד אזולאי: כדאי לציין שזה לא מועצה ממונה אלא הרכב.

<יעל יחיאלי: נכון, לכן היא שם.

<יעל יחיאלי: אם זה היה ממונה היא לא היתה.

דוד אזולאי: לא, אם היה ממונה אז היתה עוד אישה אחת.

<יעל יחיאלי: אנחנו ביקשנו מספר פעמים מהמשרד את רשימת הנשים והממונות כדי גם לברר איתן במה הן צריכה עזרה כי אנחנו אלה שנותנות להן את העזרה בסופו של דבר.

<יעל יחיאלי: לא קיבלנו עד היום.

<יעל יחיאלי: אגב, את רשימת הנשים במועצות הדתיות בהרכבים כן קיבלנו וראינו שהיא לא מעודכנת.

<יעל יחיאלי: כדאי גם לעדכן אותה.

<יעל יחיאלי: יש אחת או שתיים ברוב המקומות.

<יעל יחיאלי: ברעננה יש ארבע נשים וזה המקום היחיד שבו אנחנו רואות שזה עובד ובאמת יש להן כוח.

מירב בן ארי: ארבע מתוך כמה אנשים?

<יעל יחיאלי: תשע ברעננה.

<יעל יחיאלי: הן אומרות: לפעמים לא מזמנים אותנו לישיבות.

<יעל יחיאלי: לפעמים מזמנים אותנו יום לפני למרות שאמורים להגיש שבוע לפני.

<יעל יחיאלי: אם הן מבקשות מסמכים לא נותנים להן.

<יעל יחיאלי: אישה יכולה להתקשר ולהגיד: יש לי מחר ישיבה על התקציב.

<יעל יחיאלי: תגידו לי אתם מה אנחנו צריכות לעשות.

<יעל יחיאלי: זאת אומרת, אין להן שום הכשרה וגם לא רוצים לתת להם תפקידים.

<יעל יחיאלי: כשהן מבקשות, חברת הכנסת מועלם.

<יעל יחיאלי: להיות אחריות על מקוואות לא נותנים להן.

<יעל יחיאלי: לא נותנים להן תפקידים שם.

<יעל יחיאלי: נשמח להיפגש עם השר ולתת, והוא גם מוזמן.

<יעל יחיאלי: ב-14.2 אנחנו נפגשות שוב עם הנשים.

<יעל יחיאלי: אנחנו אלה שעושות להן את ההכשרה, גוף אזרחי לחלוטין.

מירב בן ארי: תודה רבה.

מירב בן ארי: אני רוצה לתת לשר להתייחס לדברים שנאמרו כאן.

מירב בן ארי: בבקשה, אדוני השר.

דוד אזולאי: קודם כל, אפתח בסיפא של הדברים של הגברת האחרונה שדיברה.

דוד אזולאי: אשמח להיות מוזמן אליכם בכל עת ובכל שעה, ואבוא.

דוד אזולאי: אין לי בעיה להופיע בכל מקום.

<יעל יחיאלי: ב-14.2 במועצה דתית שדות - - -

שולי מועלם-רפאלי: תאריך עברי, אם אפשר.

דוד אזולאי: גברתי היושבת-ראש, גם את וגם אני וגם חברי כנסת נוספים צריכים להיות במליאה, ולכן אקצר בדברים.

דוד אזולאי: נשמעו פה הרבה מאוד דברים.

דוד אזולאי: יש פרוטוקול.

מירב בן ארי: ייצא סיכום גם.

דוד אזולאי: אני מניח גם שמנהלת הוועדה עושה עבודה נאמנה וודאי יצא סיכום.

דוד אזולאי: אשמח לקבל מסמך מרוכז על כל הפניות שלכם, ותקבלו תשובות אחת לאחת.

דוד אזולאי: אני רוצה שנדע, יש פה אולי נתון חשוב מאוד שאתם לא יודעים אותו.

דוד אזולאי: אדוני, דיברת על החשבים המלווים.

דוד אזולאי: חשבים מלווים זה מכרז שיוצא.

דוד אזולאי: אנחנו לא בוחרים אותם, אין לנו נגיעה בעניין הזה.

דוד אזולאי: מתקבל זה שעונה על הקריטריונים.

דוד אזולאי: מי שלא, לא מתקבל.

דוד אזולאי: תסכים איתי שלא יעלה על הדעת שבגלל שהיא אישה אז צריך לקבל אותה כחשבת מלווה.

דוד אזולאי: זה ודאי לא הקריטריון.

<שגיא אגמון: זה היה סיכום היועץ המשפטי לממשלה.

דוד אזולאי: אני לא מוכן, וגם אתה לא מוכן, להעסיק מישהו שבגלל שבהגדרה הוא כזה או אחר, אני צריך לתת לו את התפקיד הזה.

דוד אזולאי: גם אני לא רוצה את זה וגם אתה לא רוצה.

דוד אזולאי: אם יש אנשים מוכשרים, ואנחנו מקבלים רק אנשים מוכשרים שעונים על הקריטריונים שמתפרסמים, אותם אנחנו מקבלים.

דוד אזולאי: אני אומר לך שלגבי החשבים המלווים נעשית עבודה מקצועית של אגף החשבות במשרד.

דוד אזולאי: אנחנו לא נוגעים בזה, אנחנו לא מכירים את זה.

דוד אזולאי: לא יודעים על מה מדובר.

דוד אזולאי: זה ישירות דרך החשבות המלווה ולא אנחנו קובעים בעניין הזה.

דוד אזולאי: לכן, צר לי מאוד.

דוד אזולאי: לגבי נוהל של היועץ המשפטי - אנחנו עובדים על-פי נהלים, גם אם אני לא אוהב את זה ויש לי הרבה מקרים שאני לא אוהב את זה.

דוד אזולאי: לצערי הרב, הפכנו פה במדינה הזו שכל דבר יועצים משפטיים.

דוד אזולאי: בלי יועצים משפטיים אנחנו לא מתקדמים לשום מקום.

דוד אזולאי: ואם המדינה הזו היתה צריכה לקום, באותו זמן לא היו יועצים משפטיים - אחרת המדינה לא היתה קמה.

דוד אזולאי: ככה אנחנו חיים, לצערי הרב.

דוד אזולאי: אני השלמתי עם זה ואני עובד עם זה ואני עושה את זה.

דוד אזולאי: טוב לי או לא טוב לי – להגיד לך את האמת?

דוד אזולאי: אם הייתי יכול לא הייתי עובד ככה.

דוד אזולאי: אבל זה המציאות ואני מכבד אותה.

דוד אזולאי: אני מתייחס אליה ופועל לפיה.

דוד אזולאי: כאשר דובר על ייצוג נשים - לא אני המצאתי את ההמצאה של ייצוג לנשים.

דוד אזולאי: באתי ומצאת דברים מוכנים.

דוד אזולאי: פעלתי בכל ההרכבים שהיו עד היום שאני הרכבתי, וכל המינויים שאני עשיתי עד היום, עשיתי אותם על-פי ההנחיות של היועץ המשפטי.

דוד אזולאי: רבותי, אני רוצה להסב את תשומת ליבם של כולם.

דוד אזולאי: יש פה אנשים שיושבים וחושבים שיושב שר שהוא פוליטי, וזה נכון - אני לא מתבייש להגיד את זה.

דוד אזולאי: אני גם מזוהה עם מפלגה מסוימת, מה לעשות?

דוד אזולאי: אבל אני רוצה שתדעו שגם כשאני רוצה למנות את מי שאני רוצה, אני לא יכול לעשות את זה.

דוד אזולאי: יש לי יועץ משפטי שהוא יושב לנו פה על הצוואר ובודק אותנו אחד לאחד.

דוד אזולאי: הרכבים ומינויים מתעכבים חודשים שלמים כדי לבדוק קורות חיים, כדי לבדוק אם אין לו עבר ולבדוק אם הוא יכול להיות יושב-ראש מועצה דתית.

דוד אזולאי: אני כבר לא יודע מה המצאה ומה חובה.

דוד אזולאי: אבל אנחנו עושים את הדברים האלה בשמחה רבה.

דוד אזולאי: מיד עם כניסתי לתפקיד אמרתי שאני לא רוצה מועצות ממונות.

דוד אזולאי: אני חושב שמועצות ממומנות זה דבר לא טוב.

דוד אזולאי: אבל מה לעשות?

דוד אזולאי: החוק אומר שאם הרשות המקומית לא מגיעה להבנות בתוכה, אז אין ברירה.

דוד אזולאי: הפתרון הוא הרכב מועצה ממונה.

<קריאה: או לשנות את החוק.

דוד אזולאי: יש לך חברי כנסת, תלמד אותם איך להגיש חקיקה.

דוד אזולאי: אני ודאי לא אהיה היועץ שלהם.

<קריאה: אתה חבר כנסת.

דוד אזולאי: יש נוהל של היועץ המשפטי שהתפרסם עכשיו.

דוד אזולאי: אנחנו מיישמים אותו.

דוד אזולאי: חזרתי ואמרתי את זה בפתיחת דבריי, ואני אומר את הדברים לחברת הכנסת שולי מועלם, יש חוזר ויש שם דברים ברורים.

דוד אזולאי: הקראתי בפתיחת הישיבה כמה בכל מועצה צריך למנות.

דוד אזולאי: אם באמת הנשים הן בראש הדאגה שלכם, אנא מכם תתחילו לדאוג לכך שיותר ויותר נשים תהיינה במועצות העיר.

דוד אזולאי: משם תבוא הישועה ולא מהמשרד לשירותי הדת.

דוד אזולאי: משם תהיה החובה לתת ייצוג הולם לנשים.

שולי מועלם-רפאלי: זה צריך לבוא במקביל משני המקומות, אדוני השר.

דוד אזולאי: מה לעשות?

דוד אזולאי: הייתי גם פעם חבר מועצת עיר ואני יודע איך המערכת הזו מתנהלת.

דוד אזולאי: גם לי לא נתנו להסתכל על הפרוטוקולים שם, וגם ממני מנעו את זה כשהייתי באופוזיציה.

דוד אזולאי: אבל בסדר, אנחנו אחרי הדברים האלה.

דוד אזולאי: אבל אני אומר לך שאם במועצת עיר יש עשר נשים מתוך 15 אנשים, אז תדעי לך שיהיה ייצוג הולם מאוד לנשים.

דוד אזולאי: אם השר רוצה ואם השר לא רוצה את זה, זו תהיה החובה.

<נילי בן גיגי: אצלי הגיעו אצלנו להבנות ובכל זאת לא - - -

מירב בן ארי: אני רוצה לסכם בדקה כי אנחנו צריכים ללכת.

מירב בן ארי: ראשית, אני מודה באמת לשר לשירותי דת חבר הכנסת דוד אזולאי שהגיע לדיון ובאמת גם ענה לשאלות וגם התייחס לדברים שנאמרו כאן.

מירב בן ארי: אני רוצה להודות כמובן לחברי הכנסת ולכל אותם ארגונים שהגיעו לדיון.

מירב בן ארי: יש כמה דברים שניקח מתוך הדיון.

מירב בן ארי: ראשית, אנחנו נתחיל בלהודות לך על התוכנית החשובה לאותן נשות רבנים כשכבר בנובמבר התחילה התוכנית ויצאה לפועל.

מירב בן ארי: היה כאן דיון, דיברנו על זה.

מירב בן ארי: שמענו על אותן 35 נשים.

מירב בן ארי: כמובן נשמח לדעת על ההמשך של ההכשרות של אותן שתי קבוצות נוספות כך שהתוכנית תורחב ותגדל כי היא חשובה.

מירב בן ארי: אנחנו כוועדה צריכים לקבל תשובות לגבי מה שנאמר פה, ואני מציעה לך ולצוות משרדך כפי שגם אמרתי, כן להיפגש עם אותם ארגונים שזה בנפשם ושעושים יום ולילה כדי באמת לפתור את המצב האבסורד שבו יש פה מספר כל כך נמוך של נשים בתפקידים החשובים האלה.

מירב בן ארי: אגיד כמה דברים בקצרה: אחד, אנחנו רוצים כמובן התייחסות לנושא הוועדות הממונות שאני יודעת שאתה לא אוהב אותן, אבל צריך לתת איזשהו פתרון כי אין שם אישה אחת כיום לפי מה שנאמר.

דוד אזולאי: שיראו לי מועצה ממונה אחת שאני מיניתי ואין שם נשים.

מירב בן ארי: אין בעיה, נבקש את הנתונים.

מירב בן ארי: אנחנו נבקש את הנתונים על אחוז הנשים שנמצאות וכאלה שיש להן זכות חתימה כי נאמר כאן דברים שהם לא ברורים.

מירב בן ארי: דובר כאן על השכר וציינתי את זה, פשוט זה עבר כאן.

מירב בן ארי: אומנם נראה שמספר הנשים וגברים הוא די שוויוני, אך נראה שהשכר הוא נמוך מאוד יחסית לשכר הגברים.

מירב בן ארי: נשמח לדעת נתונים על נשים בתפקידים חשובים, על נשים שמרוויחות שכר, כי נראה כרגע שיש כאן הבדל ופער.

מירב בן ארי: הוא ציין את זה בעבודה של הבלנית מול עבודת הרשם, ובאותה מידה זה גם עניין השכר.

מירב בן ארי: אני מציעה לעשות בדיקה.

דוד אזולאי: גברתי מדברת על שכר במועצות הדתיות או במשרד?

מירב בן ארי: שכר גם במשרד וגם במועצות הדתיות.

דוד אזולאי: אוקי, תפרטו את זה.

מירב בן ארי: אל תדאג, נשלח לך מפורט.

מירב בן ארי: אנחנו נכתוב מסמך מסודר לשר ואתם כמובן תזומנו לעיין בו לאחר התשובות.

מירב בן ארי: אם נצטרך לקיים דיון המשך אני אפנה ליו"ר הוועדה הקבועה ואבקש ממנה בעוד מספר חודשים לקיים דיון המשך ולראות האם יש שינוי מאז הדיון הזה, והאם באמת הדברים, כי אין ספק שיש פה איזשהם פערים בין מה שנאמר מכאן ומכאן, ולכן נשמח לשמוע את זה.

מירב בן ארי: אני מאוד מודה לכולכם שהגעתם.

מירב בן ארי: נמשיך לעקוב אחרי הנושא.

מירב בן ארי: אדוני, תודה רבה.

דוד אזולאי: אני מודה לך.

מירב בן ארי: תודה.